Région_Bretagne - Al linenn tizh bras a ya en-dro abaoe an 2 a viz Gouere\nSavet eo bet al linenn tizh bras (LTB) ar Mañs-Roazhon diwar ur c’henlabour evel na oa bet biskoazh etre strollegezhioù Breizh. Digoret e oa bet al linenn-se d’ar Sadorn 1añ a viz Gouere ha lakaet eo da vont en-dro abaoe an 2 a viz Gouere. Ganti, eus Pariz, e lakaer nebeutoc’h eget 1e30 da vont da Roazhon ha 3e30 betek penn Breizh. Gounezet e vo 45 mn hent well-wazh en holl gêrioù a zo er c’hornôg da Roazhon : gant ur servij TTB-THR nevez e vo tennet gounit e Breizh a-bezh eus an tizh bras. Un dispac’h bihan !\nSavet eo bet al linenn tizh bras (LTB) ar Mañs-Roazhon diwar ur c’henlabour evel na oa bet biskoazh etre strollegezhioù Breizh. Digoret e oa bet al linenn-se d’ar Sadorn 1aña viz Gouere ha lakaet eo da vont en-dro abaoe an 2 a viz Gouere. Ganti, eus Pariz, e lakaer nebeutoc’h eget 1e30 da vont da Roazhon ha 3e30 betek penn Breizh. Gounezet e vo 45 mn hent well-wazh en holl gêrioù a zo er c’hornôg da Roazhon : gant ur servij TTB-THR nevez e vo tennet gounit e Breizh a-bezh eus an tizh bras. Un dispac’h bihan !\nIstor ul lusk hep e bar\nEvit dont a-benn d’ober kemend-all ez eus ranket « mont da dalañ » ouzh ar galloudoù publik hag ouzh ar Stad. Rak dont a ra an LTB diwar ul lusk dispar a-berzh strollegezhioù Breizh bodet en-dro d’ar Rannvro abaoe ugent vloaz abalamour da aesaat ar beajoù war-zu Breizh. « Evit brezel an hent-houarn eo ganeomp ez eo aet ar maout », a blij da Jean-Yves Le Drian lavaret pa’z eo gantañ eo bet kaset an traoù en-dro. « Deuet eo diwar ur stourm a-stroll, un doare breizhat da labourat ha da selaou alioù an eil egile, da lavaret eo bodañ an holl en-dro d’an daol hag en em glevet war lodenn pep hini ». Kemeret ez eus bet perzh gant strollegezhioù Breizh holl asambles evit arc’hantañ ar raktres. Gant o youl ez eus bet gallet astenn al linenn tizh bras eus Connerré (ar Mañs) betek Roazhon. Hag aet int pelloc’h eget se peogwir o deus strivet ar muiañ ma c’hallent abalamour da holl dakadoù Breizh da dennañ o mad eus an tizh bras, eus ar Reter d’ar C’hornôg, war an arvor hag e kalon Kreiz-Breizh.\n1,1 miliard arc’hantaouiñ a-stroll\nA-benn ar fin ez eus bet degaset 1/4 eus an 3,4 miliard a oa ezhomm evit ar mell chanter-se gant Breizh. Bodet eo bet an holl strollegezhioù gant ar Rannvro (ar Rannvro, ar 4 Departamant a zo enni, tolpad-kêrioù Roazhon ha Bro Sant-Maloù) abalamour da studiañ an arc’hantaouiñ a-stroll. Asambles e tegasont 1,1 miliard a euroioù (858 milion a euroioù evit al LTB ha 214 milion a euroioù evit modernaat an hentoù-houarn hag ar garioù, kement ha mont pelloc’h gant ar buanaat) evit ar raktres bras-se a zo koustet 3,4 miliard a euroioù rannet etre : SNCF Rouedad (43%), ar Stad (28,6%), strollegezhioù Breizh ha Broioù al Liger ( 28,4%, da lavaret eo 1,1 miliard), 19,7% anezho a-berzh Rannvro Breizh ( 655 milion a euroioù) hag Europa (11 milion a euroioù).\nAn LTB evit Breizh tizh bras\nDiazezet eo ar raktres BTB, da lavaret eo Breizh tizh bras, war an LTB neuze. Ur mell raktres war dachenn an treuzdougen publik eo : kempenn danframmoù (hentoù-houarn ha garioù) ha sevel ur c’hinnig TTB-THR nevez abalamour da Vreizh a-bezh da c’hounit amzer gant an LTB.\nGounit 45 mn hent well-wazh\nGant an amzer gounezet gant al linenn tizh bras (LTBV) ar Mañs-Roazhon emañ tostoc’h Roazhon, ha Breizh a-bezh war un dro, ouzh Pariz ha kêrioù bras Europa. Gounezet ez eus bet 39 mn etre Pariz ha Roazhon gant an LTB hag he linenn nevez 182 km hirder dezhi a ya an TTB warni gant un tizh etre 300 ha 320 km /e (6 TTB duplex bemdez da 320 km/e hag ar peurrest da 300 km/e). Estreget se zo avat : gounezet e vez ivez etre 45 ha 50 mn well-wazh etre Pariz ha kement gar a zo e kornôg Breizh. Modernaet eo bet al linennoù hent-houarn Roazhon-Brest ha Roazhon-Kemper ha kempennet ez eus bet poloù eskemm liesvod (PEM) evit gallout astenn an tizh bras e Breizh a-bezh.\nPad ar beajoù\nLTB a dalv emañ Pariz 1e25 eus kêr-benn Breizh hag ivez 3e31 eus Kemper ha 3e25 eus Brest (d’ar Gwener e vez 1 TTB Pariz-Kemper en ur ober 3e16 hag 1 Pariz-Brest en ur ober 3e13). Digresket e vo pad ar beajoù war-zu ar c’hêrioù all e Breizh : 2e43 evit mont betek Dinan, 2e34 betek Gwengamp, 2e06 betek Redon, 2e29 betek Gwened ha 2e56 betek an Oriant, 3e05 betek Loudieg, 3e13 betek Lannuon ha 3e03 betek Montroulez…\n11 « pol eskemm liesvod » da astenn an tizh bras e pep lec’h\nGraet ez eus labourioù evit modernaat an hentoù-houarn abalamour da c’hounit tizh tamm-ha-tamm, war-bouez an disterañ munutenn, en tu all da Roazhon war al linennoù Roazhon-Brest ha Roazhon-Kemper a gas war-zu pep korn eus Breizh : lemel 40 kroashent-houarn, adtresañ plegoù zo… Ha kuit da goll er garioù an amzer gounezet gant an trenioù ez eus bet kempennet 11 gar dezho da vezañ « poloù eskemm liesvod » (PEM). Lakaat a raint implijerien an trenioù da generen ouzh an holl zoareoù all a-fet treuzdougen pe monedone, koulz a-stroll pe a-hiniennoù : THR ha kirri-boutin, busoù, metro, beloioù, hentoù evit kerzherien… Ar pal : lakaat an holl vroioù eus Breizh, ar c’hêrioù etre hag all, da dennañ o mad eus an tizh bras. Diwar neuze n’eus mui nemet 3 eur da vont eus Pariz da gêrioù eus Kreiz-Breizh evel Pondi ha Loudieg ha ned a ket an hent-houarn betek enno, rak kenereet diouzh ar gwellañ eo linennoù ar rouedad THR war an hentoù ouzh ar garioù TTB.\nAr PEM e Breizh\nDont a ray garioù Roazhon, Brest, Kemper, Sant-Brieg, an Oriant, Gwened, an Alre, Montroulez, Gwitreg, Redon, Gwengamp da vezañ poloù eskemm liesvod (PEM).\nUr c’hinnig TTB-THR nevez\nLabouret o deus an SNCF hag ar Rannvro asambles e-pad tri bloaz evit adwelet an eurioù penn-da-benn. Ar pal : gwellaat ar c’henereoù ha lakaat kreskiñ eus 20% niver an deservijoù abalamour d’an TTB ha d’an THR da glokaat an eil egile da vat. Mat e vo ar servij nevez-se evit an holl implijerien hag an holl dakadoù : muioc’h a TTB a vo o vont abalamour da zelc’her d’ar c’hinnig en holl c’harioù (delc’her a ra an TTB da chom a-sav e pep lec’h, er c’hêrioù etre hag all) ha da ginnig trenioù tizh bras ouzhpenn hag a ya buanoc’h : 4 beaj TTB mont-dont ouzhpenn bemdez gant 2 veaj mont-dont Pariz-Brest ha 2 veaj mont-dont Pariz-Kemper.\nBudjed : 10 M€ ouzhpenn\nLakaat a ra ar Rannvro 100 M€ ar bloaz evit an THR abalamour d’an trenioù-se da zeservijout Breizh en he fezh, ha 10 M€ ouzhpenn evit kinnig an trenioù tizh bras a ya buanoc’h hag a zo staliet gant ar servij TTB-THR nevez-se.\nAnaout gwelloc’h an tren e Breizh gant 80 video\nGant un darvoud seurt-mañ e talveze ar boan sellet ouzh an istor ! Gwelit en-dro penaos e oa en em gavet an tren tizh bras e Breizh ha penaos e oa bet tapet lañs gantañ e-barzh dielloù klewelet Ensavadur broadel ar c’hleweled (Ina). Ur freskenn etreoberiat enni 80 video.\nSellet ouzh ar freskenn etreoberiat\nLuc’hskeudennoù : Philippe Frayssex, Philippe Erard, Spectactulaire\nPublié le Monday, July 3, 2017


Dordogne (departamant) - Wikipedia\n413 223 ann. (2019)\n45° 00′ 00″ Norzh\n0° 40′ 01″ Reter / 45, 0.667\nDordogne (e galleg hag ent-ofisiel, distaget [dɔʁ.dɔɲ]; Dordonha en okitaneg, stumm hag a vez implijet ivez gant ar c'huzul-departamant) a zo un departamant, dezhañ an niverenn 24, e kreiz-kornaoueg Bro-C'hall, e rannvro Akitania-Nevez, anvet diwar ar stêr Dordogne. Périgueux eo ar penn-kêr anezhañ.\n2 Arondisamantoù an Dordogne\nEvel an darn vrasañ eus an departamantoù e oa bet savet d'ar 4 a viz Meurzh 1790. Diwar ar Périgord eo savet. Emañ an departamant koulz lavaret penn-da-benn en Okitania, war-bouez 1 gumun hanter: Parcoul eus ar Saintonge, staget ouzh an departamant e 1794, ha La Ròcha Chalés hag a zo hanter c'hallek.\nArondisamantoù an Dordogne[kemmañ | kemmañ ar vammenn]\nTouristañ en Dordogne\n↑ Gwelet logo okitanek ar c'huzul departamant war ar bajenn-mañ \nAdtapet diwar « https://br.wikipedia.org/w/index.php?title=Dordogne_(departamant)&oldid=1863297 »\nKemmoù diwezhañ degaset d'ar bajenn-mañ d'an 14 Gen 2020, da 22:55.


Remorques - Wikipedia\nRemorques zo ur film-drama, sevenet gant ar filmaozour gall Jean Grémillon, hag a oa deuet er-maez d'an 27 a viz Du 1941.\nAzasaet e oa bet ar senario gant André Cayatte, Jacques Prévert (evit ar perzh a sell ouzh an divizoù peurgetket) ha Charles Spaak, diwar ar romant Remorques gant Roger Vercel (1935).\nKas ar film-mañ da benn ne voe ket tra aes, na tost. Kroget e 1939 ne voe echuet nemet e miz Gwengolo 1941, dreist-holl peogwir e oa bet galvet Jean Grémillon dindan an armoù, evel ar pennaktour Jean Gabin, a oa er morlu e Cherbourg. An Eil Brezel-bed eo ivez a reas da zarempredoù etre Gabin ha Michèle Morgan terriñ : aet e oa-hi d'ar Stadoù-Unanet hag eno e timezas e 1942 d'an aktour stadunanat William Marshall.\nUr vutunenn ha pevar-ugent e badelezh, kroget e oa bet da dreiñ darvoudoù diavaez Remorques e Brest ha war Aod ar Vougo (Gwiseni) kerkent ha miz Gouere 1939. Adkroget e voe gant an darvoudoù diabarzh adalek an 11 a viz Eost e studioioù Boulogne-Billancourt betek ma tisklêrias Bro-C'hall ar brezel da Alamagn e penn kentañ miz Gwengolo.\nTra m'emañ o lidañ eured unan eus e vartoloded ez eo ret da André Laurent, kabiten ar ramoker Cyclope, mont war sikour al lestr-karg Mirva o lezel ar wreg-nevez hag e wreg Yvonne war e lerc'h. Houmañ, kuzhet he c'hleñved bras ouzh he gwaz, a fellfe dezhi e tilezfe-eñ e vicher evit gwir.\nAntronoz veure e tistro ar Cyclope d'ar porzh, ar Mirva stag outañ ha war e vourzh Catherine, gwreg ar c'habiten a gouezho André e karantez ganti. Da gCatherine, deuet da vezañ e wreg kleiz, e kinnig André mont kuit gantañ pa denn Yvonne he huanad diwezhañ entre e zivrec'h.\nKoll a ra André Laurent div vaouez e vuhez war un dro dre ma ya Catherine diwar e dro da-heul.\nMichèle Morgan : Catherine,\nJean Gabin : André Laurent,\nMadeleine Renaud : Yvonne Laurent, gwreg André,\nFernand Ledoux : Kerlo, ar bousouin,\nJean Marchat : Marc, gwaz Catherine,\nJean Daste : an oberier radio.\nDa-geñver Remorques e oa bet bodet Gabin ha Morgan adarre, tri bloavezh goude ma voe deuet er-maez Le Quai des brumes gant Marcel Carné. Ret e vo dezhe gortoz betek 1952 a-raok treiñ asambles a-nevez e-barzh La Minute de vérité gant Jean Delannoy.\nO c'hoari roll bihan ur martolodod en devoe tro Robert Dhéry d'en em ziskouez evit ar wech kentañ en ur film sinema hir. Da-heul ar brezel e vo krouet ar strollad fentigellourien droch Les Branquignols gantañ, a-gevret gant e wreg Colette Brosset.\nAdtapet diwar « https://br.wikipedia.org/w/index.php?title=Remorques&oldid=1620866 »\nKemmoù diwezhañ degaset d'ar bajenn-mañ d'an 15 C'hwe 2015, da 12:29.


C'hwez - Wikipedia\nAr c'hwez, pe c'hwezenn, pe dour-c'hwez, eo an dourenn a vez kenderc'het gant ar gwagrennoù c'hwezpar a zo e kroc'hen ar bronneged. Dont a ra ar c'hwez eus ar c'horf hag e tiver warnañ a-benn e yenaat pa vez tomm an amzer pe goude ur strivadenn.\nDour-c'hwez war gein ur plac'h\nKalz dour zo e c'hwez mab-den. Gouest eo an den da c'hweziñ etre 2 ha 4 litrad bep eurvezh, da lavaret eo etre 10 ha 14 litrad bemdez. Goloet e vez ar c'horf a c'hwez neuze, gant war-dro 15 g dre vututenn ha dre mm² bemdez. Nebeutoc'h a c'hwez a vez kenderc'het gant un den kent ar gaouregezh.\nAn dud, ar primated hag ar c'hezeg a genderc'h kalz c'hwez, hogen lod loened o deus nebeut a wagrennoù c'hwezpar, setu e rankont yenaat dre gas aer dre o geol, evel ar c'hon, evit ma c'hoarvezfe an aezhennadur e kavenn o geol hag en o gargadenn.\nAr gouzerc'hvel, e ruz\nEn ur wagrenn anvet gouzerc'hvel, a zo en empenn, emañ an neuron a ra war-dro gwrezverk korf un den. Dre ar c'hroc'hen e teu an ditouroù betek ennañ : pa vez re uhel ar wrez e telusk ar gouzerc'hvel ar c'henderc'hañ c'hwez gant ar gwagrennoù c'hwezpar, kement-se dre ar reizhiad nervel.\nYenaet e vez ar c'horf dre aezhennadur ar c'hwez a-ziwar gorre ar c'hroc'hen. Seul dommoc'h ar c'horf, seul vuioc'h a c'hwez a vez kenderc'het d'e yenaat. Pa yena ar c'hroc'hen e yena ivez ar gwazhied a zo dindanañ, ar gwad freskoc'h a zo oc'h amredañ enno a zistro da greiz ar c'horf d'e yenaat d'e dro.\nDaou abeg zo d'ar c'hweziñ : pa vez tomm ar c'horf dre wall an amzer pe an embregañ, ha pa vez fromet-bras an den. En degouezh diwezhañ-mañ ne vez c'hwez nemet war palvoù an daouarn, seulioù an treid, an divgazel hag an tal.\nWar-dro tri milion a wagrennoù c'hwezpar zo e korf un den, an niver anezho o kemmañ hervez e reizh, e hiloniezh, e stad korfel, e oad, e endro. Muioc'h a c'hwez a vo ezhomm evit yenaat ur c'horf klañv gant an derzhienn, pe re dev, pe brasoc'h eget keitad : muioc'h a dolz zo da yenaat en daou zegouezh diwezhañ-mañ.\nKemmoù er c'henderc'hañ c'hwez a c'hoarvez pa zilec'h un den eus ur vro yen d'unan domm : muioc'h a c'hwez a vez kenderc'het, ha muioc'h a zour zo er c'hwez.\nUn tarch c'hwez war koton gwenn\nDour pergen zo er c'hwez, 99 % anezhañ. En 1 % a chom ez eus urea CO(NH2)2, a gaver en troazh hag a ro o liv melen d'an tarchoù c'hwez, trenkenn laktek C3H6O3 hag elfennoù maenel.\nKemmañ a ra ar c'hementad ag elfennoù maenel diouzh an den, gwrezverk al lec'h m'emañ, e from, padelezh ar c'hweziñ hag ar c'hementad ag elfennoù maenel a zo en e gorf. Dre vras e kaver natriom (0,9 g dre litrad c'hwez), kaliom (0,2 g/l), kalkiom (15 mg/l) ha magneziom (1,3 mg/l). Elfennoù metalek a gaver ivez, a-gementadoù tanav avat : houarn (1 mg/l), zink (0,4 mg/l), kouevr (0,3-0,5 mg/l), krom (0,1 mg/l), nikel (0,01 mg/l) ha plom (0,1 mg/l) ; diouzh pep den eo ar c'hementadoù-se, a c'hall bout lieskementet betek pemzek gwech a zen da zen.\nEvit a sell ouzh trenkegezh ar c'hwez, etre 4 ha 7 e vez e pH keitat : eus trenkidik da anvec'hiet (i.e. na trenk na bazek) neuze.\nSellit ouzh ar ger C'hwez er\nAdtapet diwar « https://br.wikipedia.org/w/index.php?title=C%27hwez&oldid=1594860 »\nKemm diwezhañ d'an 9 Her 2014 da 19:31\nKemmoù diwezhañ degaset d'ar bajenn-mañ d'an 9 Her 2014, da 19:31.


Alvokad - Wikipedia\nUn alvokad zo ur gwiraour a vicher frank enfredet da zifenn, da skoazellañ, da guzuliañ ha da gomz en anv e glianted dirak al lez-varn. E Bro-C'hall, enskrivet eo war roll urzh an alvokaded (pe vreutaouriezh) staliet e pep lez-varn ensav meur.\n3 Perzhioù goulennet\n4 Aozadur ar justis e Bro-C’hall\nMeur a hentenn a zo a-benn dont da vezañ alvokad. Ret eo kaout d’an nebeutañ ur vachelouriezh heuliet gant ur vestroniezh (master) war ar gwir evit gellout bezañ degemeret e kreizenn rannvroel stummañ alvokidi (CRFPA).\nGallout a reer ivez tremen dre Sciences Po, en ur spisaat e studioù war ar breutaerezh. A-benn prientiñ an diplom dibar (CAPA) e vez graet ur bloavezh kentelioù teorikel. Evit lakaat e ouiziegezh da dalvezout e vez goulennet gant an danvez-alvokad ober ur staj e-pad 18 miz e ti unan a vicher. Ur wech ma 'z eo prest an deskard, e tou dirak al lez-varn galv (cour d'appel) hag enskrivet en ur vreutaererezh. 181 a zo e Bro-C’hall a-bezh.\nD’ar 1añ a viz Genver 2005 e oa bet niveret 43977 alvokad e Bro-C’hall ; 47% anezho a oa neuze, hag a zo c’hoazh, maouezed.\nGopr krenn un alvokad a zo 5 000 € bep miz. Digempouez da vat eo abalamour ma c’hall un alvokad gounit kalz (380 000 € eo gopr uhelañ Frañs) pe nebeut-tre, war-goll memes, evel 8% eus alvokidi Frañs.\nEvit bezañ en e aez pa vezer alvokad ez eo ret bezañ tuet war al labour, bezañ gouest da ezteurel e soñjoù en un doare sklaer dre gomz ha dre skrid, bezañ desket-kaer, resis, krak-ha-berr, faltazius a-wechoù, emren, kaout ur spered kenaozañ ha gouzout selaou an dud all.\nAozadur ar justis e Bro-C’hallAozañ\nDisrannet eo ar justis e div lodenn : an urzh barnerezhel hag an urzh velestradurel.\n1añ barnidigezh : Aferioù sivil pe ispisial barnet evit ar wech kentañ en TGI, en TPE (bugale), en TDC (kenwerzh) pe Kuzul ar Prud’hommes (labour) ; aferioù kastizel el lezioù-barn polis, lezioù-torfedoù ha lez-asizoù...\nLez-varn galv : Ma ne vez ket a-du tud ’zo gant ar varnadenn gentañ e c’hellont goulenn e vefe advarnet an afer. Adwelet e vez neuze an afer-se gant al lez-varn galv (35 a zo e Bro-C’Hall).\nLez-varn dorridigezh : Al lez-mañ ne advarn ket an aferioù met gwiriekaat a ra ma ‘z eo bet doujet ouzh al lezennoù bet lakaet e-pleustr gant al lezioù-barn galv.\n1añ barnidigezh : Breudoù etre n’eus forzh peseurt keodedour hag izili ar galloud publik (implijidi ar Stad) evel ar rannvroioù, an departamantoù, ar c'humunioù hag an embregerezhioù-Stad.\nlez velestradurel-galv : Ma ne vez ket a-du unan eus ar c’hostezioù e vez goulennet adwelout an afer gant al lez-mañ.\nKuzul-Stad : Gwiriekaat a reont hag-eñ ‘z eo bet lakaet e-pleustr ar c’hastiz, en ur zoujañ ouzh al lezenn, gant al lezioù melestradurel-galv.\n↑ Tribunal de grande instance (TGI) ; gwelout ivez : breutaer.\nSellit ouzh ar ger Alvokad er\nM’ho peus c’hoant da gaout resisadurioù diwar tra pe dra a-zivout ar Justis, ha ma vefe evit bezañ kelaouet pe evit ur vicher war ar Gwir, e c’hellit mont da sellet ouzh lec’hienn Ministrerezh ar Justis: http://www.justice.gouv.fr.\nAdtapet diwar « https://br.wikipedia.org/w/index.php?title=Alvokad&oldid=1898176 »\nKemm diwezhañ d'an 20 Meu 2021 da 05:46\nKemmoù diwezhañ degaset d'ar bajenn-mañ d'an 20 Meu 2021, da 05:46.


Union für Südtirol - Wikipedia\nPrezidant Andreas Pöder\nKrouet 2 a viz here 1989\nSez Via Garibaldi, 6\nKazetenn Zukunft Heimat\nIdeologiezh Disrannidigezh, Broadelouriezh, Mirouriezh\nStrollad European ebet\nBagad er Parlamant European ebet\nAn Union für Südtirol (Unvaniezh evit Tirol ar Su) a zo ur strollad dizalc'hour eus an tu dehou a zifenn ar vinorelezh c'hermanek eus proviñs emren Bolzano. Un ezel eus Emglev Libr Europa eo. En dilennadegoù europat e kinnig kannaded asambles gant strolladoù dizalc'hour pe emrenour arall evel ar Partito Sardo d'Azione, Liga Fronte Veneto, Libertà Emiliana-Alleanza Libera Emiliana hag al Lega Alleanza Lombarda.\nE 1989 eo ganet ar strollad goude disparti ar c'huzulier proviñsel Alfons Benedikter eus ar Südtiroler Volkspartei. Asambles gant Eva Klotz ha Gerold Maraner e unanas ar Freiheitliche Partei Südtirols, ar Südtiroler Heimatbund hag ar Movimento per il federalismo. Alfons Benedikter a voe e penn-sekretour kentañ.\nE 1991 e tremenas ar strollad a-dreuz ur marevezh a enkadenn pan antreas Martin Wenter en-e-varzh. Ne voe diskoulmet ar c'huedennoù nemet goude ma oa bet diarbennet. E erlerc'hier Karl Augsten a zeuas a-benn da lakaat ar strollad war-raok hag 1993 e c'hounezas daou guzuler broviñsel (Klotz ha Benedikter).\nE 1994 e kemmas ar strollad anv e ben eus Obmann da Landessekretär (sekretour ar vro). Da Andreas Pöder, e voe roet ha adurzhiet e voe frammadur ar strollad. En aozadur ispisial a voe krouet evit ar re yaouank (Junge Union).\nE dilennadegoù 1995 e c'hounezas 40 sez a guzuler-ker. E dilennadegoù broadel 1996 e kinnigas kannidi asambles gant ar Südtiroler Volkspartei, 55.548 mouezh a c'hounezas evit ar parlamant ha 19.330 evit ar sened met sez ebet.\nE dilennadegoù proviñsel 1998 e c'hounezas daou sez ha a viras e re 2003.\nDisrann[kemmañ | kemmañ ar vammenn]\nE 2008 e voe dirannet ar strollad pa yeas kuit Eva Klotz goude ma oa bet kollet ur votadeg ganti. Krouet he-deus ur strollad nevez Süd-Tiroler Freiheit e anv. Diarbennet e voe Union für Südtirol eus Emglev Libr Europa un tammig goude-se peogwir nac'het en-deus da sinañ un embannadur a-enep islamofobiezh.\nUnion für Südtirol (en alamaneg)\nAdtapet diwar « https://br.wikipedia.org/w/index.php?title=Union_für_Südtirol&oldid=1855609 »


Wikipedia:Kumuniezh/An davarn/sizhunvezh 47, bloaz 2012 - Wikipedia\nWikipedia:Kumuniezh/An davarn/sizhunvezh 47, bloaz 2012\n1 19/11/2012 — 25/11/2012\n1.1 Kastiz ar marv\n1.2 Gourc'hemennoù Doue\n1.3 Atahinerezh hag harellerezh\n1.3.1 Kas ar brezel boulc'het gantañ war ar Wikioù all\n1.3.2 Hag ar pennadoù?\n1.3.3 Klask war lerc'h un diskoulm !\n1.3.4 Ha bremañ?\n1.3.5 Ar c'hontrol-bev eus spered Wikipedia. (sic)\n1.4 Ar bajenn Titron (disheñvelout) eo eta ar bajenn "lejitim" nemeti evit ar poent (sic)\n1.5 Pennoberenn vrezhonek\n19/11/2012 — 25/11/2012[kemmañ ar vammenn]\nSkrivañ un dra bennak er seizhvet sizhun ha daou-ugent eus 2012 | An davarn | sizhun a-raok — sizhun war-lerc'h\nKastiz ar marv[kemmañ ar vammenn]\nGoulenn a ran ma vije hanter-warezet ar bajenn Kastiz ar marv, kuit a gaout rendaeloù digant chomlec'hioù IP. — Siubhán McGunn (kaozeal) 20 Du 2012 da 21:45 (UTC)\nNe welan ket perak he wareziñ keit ha ma n'eo ket bet taget. Mat 'vefe rummadiñ ar pennad ivez.--Gwendal (kaozeal) 21 Du 2012 da 07:15 (UTC)\nGourc'hemennoù Doue[kemmañ ar vammenn]\nGoulenn a ran ma vije kemmet talbenn ar pennad Gourc'hemennoù Doue, a laka da gompren ez eus eus un Doue, ar pezh a c'haller diskrediñ ; An Dek Gourc'hemenn (Bibl) a ginnigan. — Siubhán McGunn (kaozeal) 20 Du 2012 da 22:41 (UTC)\nAtahinerezh hag harellerezh[kemmañ ar vammenn]\nFae ganin. Trawalc'h e vez din labourat war ur pennad evit gwelet Bianchi Bihan o kouezhañ war ma chouk hag o vont da sevel prim-ha-prim pajennoù da gevezañ outañ, pa n'eo ket pajennoù kevatal (sevel a ran-me ur bajenn Triton (disheñvelout) hag eñ da ziheñchañ ur bajenn all da sevel kenkent ur bajenn Triton gant ur memes pal ha danvez). Ouzhpenn ma sav ar pajennoù-se dreist penn-biz dre eilañ/pegañ gant estreneg a bep seurt e-barzh, ez a evel-se da zistruj al liammoù diabarzh, da blantañ reuz en etrewikioù (ur sapre bruderezh evit hor yezh er wikioù all). Evit ar pennad-mañ end-eeun em boa lakaet "Triton" (mitologiezh) da bennstumm... abalamour ma oa evel-se dibab Bianchi Bihan da gentañ! (Gw. al liammoù savet gantañ er pennadoù savet gantañ evel Pallas merc'h Triton pe Amfitrite). Anat eo neuze 'ta ne zeu da cheñch an traoù nemet evit hadañ reuz. Gwir sabotaj ez eo.\nPerak e ra kement-se? Miss Douar ha Miss Loar. Un dra 'zo sur avat, me ne zegemerin ket seurt doareoù-ober ken.--Trec'hlid mitonet (kaozeal) 25 Du 2012 da 13:26 (UTC)\nAnat eo ez eo eeunoc'h ur pennad Triton eget ur pennad Triton (disheñvelout). Ha klokoc'h ouzhpenn. Bianchi-Bihan (kaozeal) 25 Du 2012 da 15:44 (UTC)\nSetu petra a c'hall ur freuzer ober: http://br.wikipedia.org/w/index.php?title=Triton&diff=1365082&oldid=1365067. Bianchi-Bihan (kaozeal) 25 Du 2012 da 17:45 (UTC)\nKas ar brezel boulc'het gantañ war ar Wikioù all[kemmañ ar vammenn]\nOberad dañjerus evit brud hor Wiki kaset war-raok gant Bianchi-Bihan war ar Wikioù all, kas e vrezel eno  (degasomp da soñj en deus nevez-savet ur bajenn amañ evit keveziñ ouzh unan a oa dija). War n'eus forzh peseurt Wiki all e vefe bet stanket pell 'zo, met amañ n'eus den evit ober seurt tra nag evit herzel ouzh an dirollerezh..--Trec'hlid mitonet (kaozeal) 25 Du 2012 da 17:51 (UTC)\nMa vije ret lonkañ silioù an Trec'hlid e kredjemp n'eus nemetañ oc'h ober brud vat d'ar wiki brezhoneg ha ne oar den nemetañ labourat amañ. Ha pa ya da zistruj un etrewiki ne vez ket oc'h ober brezel, nann maoarvat. Ha pa sav ur pennad e vez arabat kemmañ traig ebet ennañ, ha diouzhtu e vlej sabotaj, freuz, reuz, dioterezh, ha gerioù brav all. Un doare personel da lakaat ar spered kenlabour da vleuniañ ha da zougen uheloc'h banniel ha brud vat hon wiki-ni. Ha pa ra ur pennadig div linenn e vije ret bamiñ , e-lec'h klask kemer skouer war ar pennad saoznek un tamm fonnusoc'h? Mantrus. Bianchi-Bihan (kaozeal) 25 Du 2012 da 18:09 (UTC)\nHeuliet bremañ er c'has-se gant Llydawr . Tud 'zo a oar ober fae war reolennoù Wikipedia.--Trec'hlid mitonet (kaozeal) 26 Du 2012 da 09:47 (UTC)\nGwellaat danvez ar wikipedia, sed aze reolenn ar wikipedia. Ne gredan ket e vije gwirionez an aviel etre daouarn un den hepken. Bianchi-Bihan (kaozeal) 26 Du 2012 da 09:56 (UTC)\nReolennoù Wikipedia: «A-raok krouiñ ur bajenn eo mat gwiriañ hag-eñ n'eus ket bet krouet c'hoazh ur pennad heñvel pe damheñvel dindan un anv all. Alies e vez krouet div wezh an hevelep pajenn dievezh.» . Nemet amañ ne oa ket "dievezh", met gant gouiziegezh hag a-fetepañs-kaer. Gaou doubl ouzh reolennoù WP eta.--Trec'hlid mitonet (kaozeal) 26 Du 2012 da 10:10 (UTC)\nN'haller ket lavarout e vez graet gaou ouzh reolennoù wikipedia pa vezer o wellaat an danvez hag al liammoù, hep distruj netra. Pa c'hoarvez e vefe daou bennad (c'hoarvezet eo bet n'eus ket pell c'hoazh) e klasker an diskoulm gwellañ, gant an titl gwellañ, an danvez gwellañ, hep blejal. Bianchi-Bihan (kaozeal) 26 Du 2012 da 10:18 (UTC)\nGwelloc'h e vefe chom hep ober gant gerioù evel "brezel", "atahinerezh", "freuzer"... ha kaozeal diwar-benn an titl gwellañ a vefe da reiñ d'ur bajenn disheñvelout graet evit heñchañ an dud war-zu ar pennadoù disheñvel anvet Triton : Triton (disheñvelout), kinniget gant Trec'hlid Mitonet, pe Triton, kinniget gant Bianchi-Bihan. Gwelloc'h ganin an eil doare, berroc'h hag eeunoc'h, implijet ivez e meur a Wikipedia all (alamaneg, esperanteg, galleg, kembraeg, saozneg, spagnoleg, da skouer). Pa vo bet roet meur a ali e vo gwelet sklaeroc'h. --Llydawr (kaozeal) 28 Du 2012 da 12:22 (UTC)\nKalz en tu-hont d'ar gerioù (lavaret em eus ma soñj ha ne zinac'han ket anezho), emañ an oberoù:\nperak en dije droed hemañ pe henhont d'ober traoù a-enep ar reolennoù (hag unan eus ar re ziazezañ holl)? N'eus ket da sevel ur bajenn evit enebiñ ouzh unan a zo dija.\npetra soñjal eus an dra-mañ? Mont d'ober tro ar wikipediaoù all dre ar bed evit goursankañ ur bajenn e-maez-reolenn (da skouer - sellet ouzh ar pezh a zo "-16": , ). Ha n'eo ket ur wech hepken, met meur a wech eo bet graet an dro glok (betek ar c'horeaneg: ) a-benn trec'hiñ war ar Botoù a (ad)lakae ar bajenn savet da gentañ.\nGraet em eus ur galv d'ar verourien evit renkañ an afer . Me, ne'm eus ket kendalc'het gant ar brezel embann.\n(Pa vez kudenn pe gudenn gant un titl, ez eus amañ koulz hag er wikipediaoù all, doareoù evit renkañ ar gudenn, ...hag hervez ar reolennoù.)\nHag evit ar re ne blij ket dezho ar gerioù implijet ganin. Kavout a rit gwelloc'h an dra-mañ lakaet hiziv end-eeun? . Lakaat da grediñ em bije "tennet ur skeudenn". Ar pezh a zo faos-mik. Bremañ emañ div wech ar memes skeudenn war ar bajenn! Met boas on amañ ouzh seurt mouslavaroù.--Trec'hlid mitonet (kaozeal) 28 Du 2012 da 14:55 (UTC)\nHag ar pennadoù?[kemmañ ar vammenn]\nMa rafe an holl kemend-all a charre hag a cholori, ma'z afent da glemmichal ha da gomz eus brezel seul wech ma vez kemmet tra pe dra en ur pennad (pennadoù sakr ha tabou zo amañ, kontrol da reolennoù wikipedia), ma vijent o tamall ar re all dizehan diwar-benn o labour dre enebiezh personel, ha diwar-benn pep pennad, ne vije ket 40 000 pennad er wikipedia. Bianchi-Bihan (kaozeal) 28 Du 2012 da 17:20 (UTC)\nKlask war lerc'h un diskoulm ![kemmañ ar vammenn]\nE lec'h chom war an dizemglev a zo etrezoc'h e kav din eo ret labourat war an danvez !\nDeus petra 'zo kaoz ? Ur pennad Triton hag ur pennad Triton (disheñvelout) a zo. Moarvat n'eo ket talvoudus kaout an 2, eskemmomp eta evit gwelet pehini a vo dalc'het (hep ober forzh deus piv n'eus savet pehini mar plij !).\nD'ho soñj perak eo gwelloc'h derc'hel unan kentoc'h eget egile ? (digor eo ar goulenn d'an holl evel-just) A galon --Y-M D (kaozeal) 28 Du 2012 da 22:20 (UTC)\nA-wechoù eo mat arverañ an "disheñvelout" e anv ar pennadoù, a-wechoù n'eo ket. Hervez m'eo anavezet/arveret muioc'h pe get an anv eo da ma soñj. N'on ket gouest da larout hag-eñ eo ret ober gant an dezverkoù-se, reoù all zo moarvat. Evit Ginea eo sklaer atav.--Gwendal (kaozeal) 29 Du 2012 da 07:28 (UTC)\nGwelloc'h eo ganin ober gant an titl eeun Triton evit ar bajenn disheñvelout, rak n'eus hini ebet eus ar pennadoù anvet Triton a vefe anavezetoc' eget ar re all hag ezhomm zo da lakaat ur resisadenn evit pep hini anezho (Triton (loarenn), Triton (doue)...). Heñvel eo eta ouzh degouezh ar ger Kongo ha n'eo ket ouzh hini ar ger Ginea. Ne vo nemet ober un adkas eus Triton (disheñvelout) betek Triton. --Llydawr (kaozeal) 30 Du 2012 da 08:05 (UTC)\nEvit kregiñ, kontant on o welet merourien distro amañ. An dalc'h kentañ n'eo ket kement-se gouzout ha Triton (disheñvelout) pe Triton a vo lakaet (ma ne vije nemet an dra-se ne vije ket bet ezhomm da zirenkañ merourien evit se...) met evit plaenaat ha sederaat an traoù amañ (peogwir n'eo ket ar wech kentañ, tamm ebet) hag e kav din eo ret adlavarout sklaer mont en-dro ar Wikipedia: Ober a reer an traoù dre wir ha n'eo ket dre nerzh. Reolennoù diazez a zo (n'eus ket da sevel ur pennad nevez pa vez ur pennad heñvel dija, a-hend-all n'eo nemet "brezel-embann". Ar pennad kentañ-se eo a zo da wellaat, da glokaat, ha da cheñch titl dezhañ diouzh an ezhomm...). N'eus ket eta da sevel brezelioù embann, ha nebeutoc'h c'hoazh, kas ar brezel-embann-se er wikipediaoù all. Hag eno emañ labour ar verourien da'm soñj. Bezañ gwarant eus mont en-dro reizh ar wikipedia brezhonek.\nSplann eo istor ar pajennoù:\nsavet e oa bet Triton (disheñvelout) da gentañ .\n14 eurvezh war-lerc'h eo bet savet ar pennad Triton, gant un eilañ-pegañ eus ar bajenn "Triton (disheñvelout)" a-boan cheñchet \nAr bajenn Titron (disheñvelout) eo eta ar bajenn "lejitim" nemeti evit ar poent.\nBremañ, ma fell da gumuniezh ar WP brezhonek cheñch titl ar pennad-se, e c'hall ober evel-just (hervez ar reolennoù ez eo), goude kendiviz ha kenemglev, pe neuze, ma chom sparlet ar soñjoù, dre muiañ niver.--Trec'hlid mitonet (kaozeal) 29 Du 2012 da 09:47 (UTC)\nHa bremañ?[kemmañ ar vammenn]\nN'omp ket aet kalz war-raok.\nAnat eo ez eus ur gudenn gant mont en-dro Wikipedia brezhonek er mare-mañ. Ha hini ebet eus an daou "adpajennaouer" n'en deus lavaret ne rafe ket ken gant seurt doareoù. Hag ar c'hontrol a c'haller soñjal kentoc'h pa weler o respontoù amañ (degemer o zaol-nerzh, na mui na maez). Ar c'hontrol-bev eus spered Wikipedia.\nPetra a ginnig ar verourien evit ma vo doujet hiviziken da reolennoù Wikipedia war ar poent-mañ (reolenn diazez a gaver en holl wikipediaoù: ne saver ket pajennoù pa'z eus reoù dija gant ar memes pal ha danvez, ha nebeutoc'h c'hoazh, a-ratozh-kaer; ha kas ur brezel-embann da heul)?--Trec'hlid mitonet (kaozeal) 30 Du 2012 da 09:42 (UTC)\nAr c'hontrol-bev eus spered Wikipedia. (sic)[kemmañ ar vammenn]\nD'am soñj n'eus perc'henn ebet war spered wikipedia. Ha ma'z eus ur gudenn eo gant ar re a gred e ouzont gwelloc'h eget ar re all. Bianchi-Bihan (kaozeal) 30 Du 2012 da 15:24 (UTC)\nAr bajenn Titron (disheñvelout) eo eta ar bajenn "lejitim" nemeti evit ar poent (sic)[kemmañ ar vammenn]\nSed aze ur frazenn gaer. Pa'm boa klevet ur c'helenner skol-veur o komz eus brezhoneg "légitime" un deiz e oa sklaer e oa o komz eus e hini, hag e nac'he pep gwir ouzh ar re all da ober gant unan disheñvel, ouzhimp-ni amañ, wikipedourien, ivez eta. Pa lennan e krog lod da gomz eus "pennad légitime" (c'hoarzhin pe leñvañ?) e welan ar memes spered o tegouezhout amañ. Prestik e vo ret goulenn an aotre digant un aotrou a-raok sevel pennad ebet? Bianchi-Bihan (kaozeal) 29 Du 2012 da 12:13 (UTC)\nMe gav din n'emañ ket an traoù evel-se amañ tamm ebet. Ur pennad a oa, Triton an hini eo, ha gwir eo e vefe bet gwelloc'h lakaat ar gaoz war an anv ma soñje dit ne oa ket an hini welañ, kentoc'h eget krouiñ un eil pennad ! Ne gav ket dit e vefe bet aesoc'h gwelet-se asambles da gentañ, ha kemm an traoù da c'houde ? A galon --Y-M D (kaozeal) 29 Du 2012 da 17:48 (UTC)\nPennoberenn vrezhonek[kemmañ ar vammenn]\nFilm db ar fest-noz gant Dastum. Me 'gav e krog adalek distagadur ar ger kentañ. Bianchi-Bihan (kaozeal) 30 Du 2012 da 18:32 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_47,_bloaz_2012&oldid=1368648 »\nKemmoù diwezhañ degaset d'ar bajenn-mañ d'an 30 Du 2012, da 18:32.


Saison culturelle - MISTRI TABOULINOÙ BURUNDI\nKerse eo ganeomp kemenn deoc’h eo nullet, en desped deomp, an abadenn « Mistri Taboulinoù Burundi », a zleemp degemer d’ar Sul 14 a viz Du.\nAn dud o deus ur bilhed a c’hall goulenn ma vo restaolet an arc’hant dezho evel-mañ :\nBILHEDOÙ PRENET WAR-EEUN E DEGEMERVA AL LEURENN GLENMOR :\nPediñ a reomp an dud o deus c’hoant ma vo restaolet arc’hant o bilhed dezho pe ma vo roet dezho ul lizher-kaout evit hor c’houlzad sevenadurel 2021/2022 d’en em ginnig er savadur, gant o bilhedoù orin hag un DAB (daveennoù bank). Gallout a rit ivez kas an traoù-se deomp dre lizher, asambles gant ar furmskrid a c’haller pellgargañ en hol lec’hienn Genrouedad.\nBILHEDOÙ PRENET E LEC’HIOÙ GWERZHAÑ DIAVAEZ :\nRouedad See tickets / Rouedad Francebillet (Fnac, Carrefour, Géant) / Rouedad Ticketmaster (Leclerc, Cora, Auchan) : evit ma vo restaolet arc’hant ho pilhedoù deoc’h, kit war-eeun d’ho lec’hienn werzhañ, gant ho pilhed orin. Evit ar bilhedoù prenet war Internet e resevot ur postel a-berzh an adwerzher ma vo displeget deoc’h penaos ober.\nMa fell d eoc’h gouzout hiroc’h omp prest, evel-just, da respont deoc’h ha trugarekaat a reomp ac’hanoc’h evit ho pasianted.\nPB : 10 € / PK : 15 € / PD : 17 € / PL : 20 €


Guirionéeu ag er Religion/Chapistr 119 - Wikimammenn\nGuirionéeu ag er Religion/Chapistr 119\n◄ Er vugalé e hra èl ou zud. En aviseu mad e bourfit. ►\nEN AVISEU MAD E BOURFIT.\nDoué e daul perpet é vénédiction ar un tad pé ar ur vam péré e guemér poén de lacat én ou bugalé santimanteu a religion. Er péh e leinehet amen e zou ur merche splan a guement-cé, hag e ziscoei d’oh n’en dès nitra gùel de douchein calon er péhour ha d’el lacat de vihuein erhat eit n’en dé scùir santel Jesus-Chrouist, a pe chongér én é varhue hag én é bassion. Un dén, hanhuet Isidor, n’en doé nameit ur verh péhani e hret a nehi Mélani, ouaidet a buemp plai. Er verhig-cé en doé un imur diæz ha fantasius. Douguet d’hé fèn a vihannig, ne oé hannad erbet é vehé jamæs deit de vout un dra benac a fæçon. Hé zad ne douïé quet na ne laré quet goal bedenneu guet-hi, guet eun ag hi rantein hoah falloh dré er malloheu. (Ean e hré mad, rac malloheu un tad pé ur vam ne hrant meit rantein er vugalé fal pé falloh.) Ean e bedé aveit-hi, hi disqué, hi hastié ; mæs nitra ne hellé doucat fal imur er verhig pennadus-cé, péhani e hré memb scandal d’er bautrèd ha d’er merhèd vihan aral.\nMélani, d’en ouaid a zêc pé deuzêc vlai, é furgeal un dé én ur gredance, e gavas ur grucefi en doé hé mam cuhet inou quênt hé marhue. Mélani e gassas aben er grucefi-cé d’hé zad, én ur houlen guet hou : me zad, petra-é en dra-men ? Me merh, elaras dehi hé zad, ur grucefi. Mæs, emé er hroaidur, petra e senefi er grucefi ? En tad e rescondas dehi : m’em boé-ean disquet t’oh liès erhoalh, mæs hui e hoès ean ancoéheit arré : er grucefi e zou limage Jesus-Chrouist crucefiet. Er verh vihan e zalhas attàu d’atterce hé zad : ne houyan quet-mé petra e senefi limage Jesus-Chrouist crucefiet. Isidor e laras dehi : é han d’en disquein d’oh :\nHui e houér penaus Mab Doué e zou dischennet ag en nean, hag en dès hum hroeit dén eid hur salvein (rac quenevé t’hou é vehemb ol collet). Mab Doué, deit de vout dèn, e hanhuér Jesus-Chrouist. Ean en dès bihuet ér bénigen ; ean en dès ouilet hur péhedeu ; ean en dès disquet en hent mad d’en dud ; ha predégueu Jesus-Chrouist e zou él livr e hanhuér en Aviél. Er Juiffèd en dès-ean goal-drettet ; ind ou dès plantet ur gourôn drein spern én é bèn ; ind ou dès-ean staguet doh ur groéz ha laqueit d’er marhue. Ean en dès èl-cé scuillet bet en dehuéhan tapen ag é hoaid. Quênt merhuel, ean e houlennas pardon guet Doué é Dad aveit-hai hag aveid omb. Hama, me merh, er grucefi e zou eit dégass chonge t’emb a ol en dra-zé.\nMélani e cheleué hé zad guet er brassan chonge. Isidor e bourfitas a guement-men eit disquein é verh ; hag aveit gounit hé halon, ean e laras dehi ; hà hui e houér erhat pihue en dès goal-drettet Jesus-Chrouist én ur fæçon quer calet ? Ne houyan quet quement-cé, e rescondas er verhig. Allas ! me hroaidur a garanté, e laras dehi en tad, ni-é, hur péhedeu e zou bet caus d’é varhue. Ya, me merh, hou péhedeu querclous èl me ré en dès crucefiet Jesus-Chrouist. Hou péet chonge ag en ol béhedeu e hoès groeit, a hou ç’ol diaboeissance, a hou pèn scan én ilis, a hou laironcieu, ag en ol conzeu direspet e hoès laret t’ein, ag en ol hoarieu divodest eh oès bet groeit, ag er scandal e hoès reit d’er réral ; ol en dra-zé, me merh, en dès groeit ur boén vras de Jesus-Chrouist, en dès secouret el lacat d’er marhue ; hui e hoès reit dehou quel liès a daul èl e hoès groeit a béhèd.\nIsidor e huélas en en devoé Mélani en dar én hé deulegad, hag aveit pourfitein a nehai, ean e laras hoah : ah ! me merh, hà hui e fal d’oh perpet displige de Jesus-Chrouist hag el lacat de souffrein ? Hà hui e ven er hrucefiein hoah ur huéh, el lacat d’er marhue dré hou tiaboeissance hag hou malice ? Hà hui e refusou ag er hârein é huélèt er pèh en dès groeit dré garanté eid oh eid hou lacat de vout parfæt ha de salvein hou ç’inean.\nMélani e oé bet quen tinérreit hag hé halon quen touchet é cleuèt conzeu hé zad, ma crogas aben guet hé deu zorn ér grucefi e zalhé hé zad : ah ! me zad a garanté, e laras hi dehou, reit-t’ein, mé hou pèd, er grucefi. Ya, me merh, m’hi ra d’oh, e rescondas dehi hé zad, ha m’hou péd d’hi goarn. Hi hum dennas èn hé bambr, hag e dremeinas en achimant ag en dé é ouilein hag é voquein de dreid hé hrucefi, én ul larèt : « Ah ! men Doué, me mæstr ! chetu enta er stad é péhani en e mès hou laqueit ; mé-é en dès hou crucefiet ! Men Doué, pardonnet t’ein ; p’em behé gouyet é hren quement a zroug, jamæs n’em behé hou ç’offancet ; hou péet truhè doh-ein a gaus d’em youankis ha d’em dihouyedigueah. » Er verh youank-cé e oé bet fidel de bourfitein a hræce Doué, péhani e douché hé halon ér momand-cé ; ha Doué e ras quement a vénédiction de gonzeu Isidor, ma changeas aquêrh Mélani é bèr amzér ; hi e receuas memb ur sclærdér ag en nean péhani ne gavér quet goal stank é misq er vugalé ag en ouaid-cé. Jamæs n’en dès bet gùélet mui a humilité hag a aboeissance én ur hroaidur. Quentéh èl m’hi doé ur momand benac libr, hi e yé d’hum durul dirac hè hrucefi, e voqué de dreid hé Salvér guet er brassan respet ha caranté. A pe vezé groeit ur chagrin pé ur boén benac dehi, hi e laré : « O me Salvér ! penaus é credehen-mé hum glêm, é huélèt er péh e hoès anduret eid on. » Un dé ma oé bet pilet dré un dén brutal, péhani hi heméré eid un aral, ne laras nitra d’hé zad, guet eun n’en devehé fachet pé offancet Doué ; mæs hi e yas de guetan dedal hé hrucefi d’hobér er beden-men :\n« O me Jesus ! a pe oèh ar er groéz, hui e hoès pardonnet d’hou pourreàuïon ; me bardon ehué dré garanté doh-oh d’en dén en dès m’en goal-dreitet, ha me garehé rantein chervige dehou. » Rac-cé eih dé arlerh, en dén-cé, péhani en doé-hi goal-drettet, e oé chommet clan ; Mélani e houlennas un dra-benac guet hé zad eid er soulagein. » Chetu, e laras-hi d’en hani clan, chetu er péh e zégassan d’oh, eit discoein d’oh penaus ne hoarnan caz erbet doh-oh. » En dén-cé, é huélèt caranté er verh youank-men, e ouilas hag e houlennas pardon guet-hi.\nUr huéh aral Mélani, é huélèt un amezeguès péhani hum néhancé bras a gaus de zibaucheu hé dén, e laras dehi : me amiès a garanté, ne hoès-hui ur grucefi benac én hou ty ? Ya, me mès unan, e rescondas-hi. Ah ! de betra é chervige-hi d’oh ? e laras Mélani. Quêrhet d’hum durul doh treid hou crucefi, eit disquein inou souffrein. Jesus-Chrouist en dès anduret calz muyoh aveid oh ; ha deustou ma oé hemb péhèd, n’en dès jamæs hum glêmmet. Eurus-oh, m’amiès a garanté, rac ma hoès un dra-benac de souffrein eit-hou. Ne houyet quet péguement a gonsolation e zou é souffrein eid un Doué péhani e souffr eid omb. Conzeu Mélani, laret èl pe vehe bet deit a ziarhlué, e vougas dibatiantæt er voès-cé, péhani e changeas hag e vihuas guet quement a zoustér hag a batiantæt é quevér hé dén, m’hum gonvertissas ean-memb é huélèt hé scùir vad.\nMelani e gandalhas er rest ag hé buhé doh er pratiqueu santel-zé. Er chonge a Jesus crucefiet ne lamé jamæs ag hé spered. Poén hi devezé memb é parrat hé dareu én hé labour, a pe chongé é souffranceu Jesus-Chrouist, pé a pe gleué larèt é oé offancet en Eutru Doué : 'Ah ! men Doué, e laré-hi, hou ç’offancein e hrér, hou crucefiein e hrér ; perac ne hellan-mé merhuel eit mirèt ne vehet jamæs offancet.\nHi e santas liès tantationeu, drest peb-tra énep d’er vertu gaër a burtæt ; mæs dré er chonge a souffranceu Jesus Chrouist, hi e hoarnas perpet hé inean pur. « Me Salvér, e laré-hi én hé zantationeu, penaus é hellehen mé cousantein d’er bligeadur, é huélèt er poénieu e hoès anduret aveidon ? Penaus é hellehen-mé cârein ha mignonein me horv miserabl, é huélèt hou corv pur goleit a hoaid hag a houlieu, staguet doh ur groéz ? Perac reneuéein hou tourmanteu eid ur bligeadur dihuennet ? » Anfln, Mélani, dre er pratiqueu santel-men, e arrihuas én ur barfætion ihuel ; hi e ras scùir vad d’en dud a hé bro, hag e varhuas èl ur santès.\nOh ! p’en devehé en tadeu ha mameu quement a sourci èl Isidor a zisquein ou bugalé, de réglein ou buhé ar hani Jesus-Chrouist, santelloh e vehent. Guet a sclærdér e receuehent-ind é studial guet attantion é vuhé divin ? Er grucefi e zou ul livr é péhani en ol fidélèd e hel lein ha disquein hanàouèt Doué. Doh treid er grucefi-é en en dès er Sænt vrassan cavet quement a sclærdér, a gonsolation hag a nerh.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_119&oldid=91024 »\nKemmoù diwezhañ degaset d'ar bajenn-mañ d'an 29 Eos 2016, da 18:03.


Région_Bretagne - Graet ur c’hammed nevez gant Breizh Up, ar font rannvroel evit kenarc’hantañ an embregerezhioù\nBreizh Up zo ur c’hevredad dre gevrannoù eeunaet (SAS) hag a skoazello da arc’hantaouiñ an embregerezhioù nevezus evit deraouiñ, a-gevret gant posterien all. Adalek penn-kentañ 2016 e tegaso ar font kenarc’hantañ-se arc’hant piaouel pe peuzpiaouel (kevrannoù, endalc’hennoù...) e raktresoù breizhat a greder e tougint frouezh a-fet krouiñ talvoudegezh ha labour. “Tikedoù bihan” a vo savet, da lavaret eo etre 200 000 ha 750 000 €, ha ne vo graet nemet a-gevret gant ur poster prevez pe meur a hini goude ma vint bet labelaet gant ar font.\nDa gregiñ ganti e vo roet ur sammad 10 M€ ac’hann da fin 2015 gant ar C’huzul-rannvro, ar c’hevranneg nemetañ. 8 M€ a vo a-berzh Unaniezh Europa dre ar Font europat evit an diorren ekonomikel ha rannvroel (FEDER).\nAr Prezidant nevez ha kevredad merañ Breizh Up\nDaniel Gallou, krouer an embregerezh Cité Marine e Kervignag (56), zo bet lakaet e penn ar c’hevredad. « Ar rener-mañ zo bet dibabet gant ar C’huzul-rannvro abalamour d’e varregezhioù war dachenn an industriezh hag an arc’hant, d’e skiant-prenet en estrenvro ha d’e engouestl evit diorren ar vro ha krouiñ postoù-labour e Breizh », eme Loïg Chesnais-Girard, Besprezidant ar C’huzul-rannvro e karg eus an armerzh hag eus an neveziñ.\niSource eo ar c’hevredad merañ zo bet dibabet. En e gefridi e oa ober war-dro mererezh boutin ar font hag e skodennoù, dibab ar gevelerien a bost arc’hant ha kenlabourat ganto, ha diwall ma vo graet diouzh endalc’hioù kenarc’hantañ ar FEDER. Ur burev a vo staliet e Roazhon gant iSource evit rentañ e servijoù an tostañ ar gwellañ da obererien Breizh.\nLec’hienn Breizh Up\nTags : Économie Innovation Europe\nPublié le Thursday, November 19, 2015


Ti-savour ekologel Penn-ar-Bed Breizh Leïla Henry\nTI-SAVOUR ARBENIKAET EN EKOLOGIEZH\nE Sizun, Menez Arre, Penn-ar-Bed\nKrouiñ a ra ajañs Leila Henry raktresoù evit tiez hag ekipmantoù ekologel. Ar rakretresoù a zo savet gant dañvezhioù a orin bio, doujus eus an endro ha padus. Gellout a reont bezañ krouet eus a netra kement a renevezhet adalek savadurioù e plas a-raok ar raktres. En ur vezañ emkiant eus dalc’hoù an endro, diorroet e vez gant an ajañs un arkitektouriezh organek ha tost eus an natur. An hentenn lakaet e plas dibaoe bloavezhioù bremañ, a zo sturiet gant implijout linennoù ha volumoù glan e keit an empennañ, kement a bezañ aketus war ar munudoù evit krouiñ un hollad a unvouezh gant endro ar raktresoù.\nSkiant-prennet war tachennoù disheñvel a zo gant arkitektourezed an ajañs, dezhi da gemer e kont an holl titouroù da sevel pep raktres. An doareoù bevañ a zo pouezus eviti kement a realded tachenn ar stern.\nmestroniezh al labourioù\nLabourat a ra an ajañs gant ur bern oberourien disheñvel evel burevioù studi termek, heverennoù… kement ag artizaned hag embregerezhioù arbenikaet e-pad al labourioù. O varegezhioù a zo talvoudekaet evit pep raktres.\nPep raktres a zo kaset da benn betek penn en ur teurel evezh eus pep budjed. Evit en ober e vez kemeret divizoù sklaer ha resis da bep prantad. Koulzad ar raktresoù a c’hell cheñch : gellout a reont mont betek ar goulenn aotre sevel (demande de permis de construire) pe echuiñ ur wech graet al labourioù.\nDizoleiñ hor grouadurioù\n'vit gouzout hiroc'h\nUr raktres ho peus ?


Pajenn:Morvan - Buez ar Zent, 1894.djvu/27 - Wikimammenn\nPajenn:Morvan - Buez ar Zent, 1894.djvu/27\nho puez evit ann impalaer mar oc’h euz kement-se a aoun o vervel evit Roue ann Env hag ann douar ? »\nAr c’homzou-ze a ieaz ken doun e kaloun ar zouderded ma teujont dioc’htu da gaout keuz d’ho fec’hed, ha var daou-ugent a ioa anezho, meur a hini a c’houzanvaz goudeze ar verzerenti hag ar re all a vevaz ato evel guir gristenien.\nPa oue digouezet Lusian e Nikomedii, ann impalaer, a reaz d’ezhan ar promesaou ar re gaera, mar karje adori ann doueou faoz. Mes ar Zant ne reaz van evit klevet Maksimin, hag hema, kounnar ennhan, a roaz urs d’he gas d’ar prizoun en dro ha da ober d’ezhan goasa ma vije gellet.\nLusian a oue, da genta, lakeat da c’hourvez var he gein enn eur plas leun a spern, a dachou lemm hag a dammou podou pe voutaillou torret. Goudeze e oue plantet he zivesker enn eunn tamm koat hag a ioa toullou ennhan, ha pa ouent eat eno betek pennou an daoulin, e oue chachet varnho da vont varlaez evit ho zerri ; neuze e oue plantet adarre he dreid enn eeunn tamm koat all a ioa azioc’h ann hini kenta. He zivreac’h hag he zaouarn a oue staget ive ouz eur plankenn a ioa lakeat d’ezhan a dreuz var he benn, ha lezet e oue er stad-se epad pevarzek devez dioc’htu, heb digas tamm d’ezhan da zibri nemed kig hag a ioa bet kinniget d’ann idolou ; mes ar Zant a vije bet guell ganthan mervel mil guech kentoc’h eget tanva ar c’hig-se. Goulskoude he ziskibien o doa heuliet anezhan betek Nikomedii, hag a ioa rannet ho c’haloun o sonjal ne c’helljent ket selebri gouel ar Rouanez asambles gant ho mestr ; rak kredi a reant e vije maro abarz neuze. Mes Lusian a lavaraz d’ezho: — « Eo, selebri a rinn c’hoaz ganehoc’h gouel ar Rouanez ; antronoz avad e kuitainn ac’hanoc’h evit mont d’ar baradoz. »\nDa zeiz ar gouel, he ziskibien a oue nec’het adarre o klask gouzout penaoz e vije lavaret ann offerenn. Ne oa taol ebed da zervichout da aoter ; ouspenn-ze, ho mestr ne c’helle ket sevel enn he zav, hag ar baianed a veze ato oc’h ober goard enn dro d’ar prizoun. Mes ar Zant a\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/27&oldid=137459 »


Damvogalenn — Wikipedia\nEr yezhoniezh e vez implijet an termen damvogalenn (saoz.: semivowel) pe damgensonenn (saoz.: semiconsonant) evit komz eus vogalennoù nann-silabennek implijet a-gevret gant vogalennoù silabennek evit sevel diftongennoù.\nHanterhent eo an damvogalennoù ouzh ar c'hensonennoù dre dostaat (saoz. approximant) hag ar vogalennoù e-keñver o doare distagañ diouzh un tu hag heñvel int ivez ouzh ar c'hensonennoù e-keñver o mont-en-dro.\nHervez reolennoù treuzskrivañ al lizhereneg fonetikel etrebroadel e implijet peurliesañ sin diaktrikel [ ̯ ] skrivet dindan ur vogalenn evit diskwel eo nann-silabennek daosut ha meur a wezh e reer heptañ evit aesaat an traoù.\nDa skouer, bez' e c'heller treuzskrivañ ar ger saoznek wow [waʊ̯], ha daoust ha m'eo heñvel ouzh ar vogalenn [u] koulz [w] ha [ʊ̯] e vezont treuzskrivet gant arouzennoù disheñvel evit diskwel e rank dielfennañ an elfenn gentañ [w] evel un elfenn gensonennel keit ha ma rank bezañ komprenet an elfenn diwezhañ [ʊ̯] evel ur rann eus an diftongenn [aʊ̯]. Dre m'az ei strisoc'h (serroc'h) eviti ar sonenn dre dostaat [w] muioc'h kensonennlheñvel evit an damvogalenn [ʊ̯] an hini eo ivez.\nDre m'eo tost an eil ouzh eben war al live fonetikel e vez implijet a-wezhoù an termenoù "sonenn dre dostaat" ha "damvogalenn" evel ma vefent heñvelster. Disheñvel int avat ha termeniñ a c'heller an damvogalennoù en un doare resisoc'h evel sonennoù dre dostaat o klotaat gant bep ur vogalenn, da lâret eo:\n[j] a glota gant [i]\n[w] a glota gant [u]\n[ɥ] a glota gant [y]\n[ɰ] a glota gant [ɯ]\nKavout a reer ivez e yezhoù evel an nepaleg, ar roumaneg hag ar samoaeg damvogalennoù nann-silabennek [e̯] hag [o̯] o klotaat gant vogalennoù etre (saoz. mid vowel), da skouer:\nDamvogalenn serr kv. damvogalenn greiz\nsamoaeg: ’auro [ʔau̯ɾo] ("aour") kv. ao [ao̯] ("koumoulenn")\nAdtapet diwar « https://br.wikipedia.org/w/index.php?title=Damvogalenn&oldid=1501628 »\nKemmoù diwezhañ degaset d'ar bajenn-mañ d'an 14 Ebr 2013, da 00:07.


Wijdemeren - Wikipedia\nWijdemeren (distagañ : ) a zo ur gumun e proviñs Noord-Holland, en Izelvroioù. 76,55 km² eo gorread Wijdemeren, ha d'an 31 a viz Mae 2009 e oa 23 437 annezad enni. Ar c'hêrioù, kêriadennoù ha distrigoù da-heul a ya d'ober Wijdemeren : Ankeveen, Boomhoek, Breukeleveen, 's-Graveland, Kortenhoef, Muyeveld, Nederhorst den Berg, Nieuw-Loosdrecht, Oud-Loosdrecht.\nLenn Vuntus, Oud-Loosdrecht\nE kuzul-kêr Wijdemeren ez eus 19 dileuriad :\nDorpbelangen Loosdrecht - 3 dileuriad\nDorpsbelangen Wijdemeren - 2 zileuriad\nPvdA - 3 dileuriad\nTri zi parrez a zo en holl, hag unan anezho a zo war dachenn ur gumun all (Hilversum).\nLec'hienn ofisiel Wijdemeren\nDorpsbelangen Wijdemeren Wijdemeren\nGroen Links Wijdemeren\nWijdemeerse Webkrant : keleier lec'hel\nAdtapet diwar « https://br.wikipedia.org/w/index.php?title=Wijdemeren&oldid=1916778 »\nKemmoù diwezhañ degaset d'ar bajenn-mañ d'an 20 Du 2021, da 23:34.


Pajenn:Le Clerc - Ma beaj Londrez, 1910.djvu/35 - Wikimammenn\nPajenn:Le Clerc - Ma beaj Londrez, 1910.djvu/35\nlaret ket d’in ». — « Ac’hanta, Galaad, me eo Jozefus, mab Jozef Arimati ; bet on kaset aman gant hon Otro evit derc’hel penn d’it. Ha gout a rez perak on bet kaset kentoc’h evit eun all ? O ! ’balamour mac’h out hanval ouzin en eun dra : chomet out gwerc’h eveldon. » Pa ’nevoa komzet an den fur evelse, ec’h eas Galaad da gât Parsival ha Boort, hag e pokas d’ê.\nGoude e laras da Voort : « Otro, grêt ma gourc’hemenno, mar plij, d’an ôtro Lanselot, ma zad, adalek m’hen gwelfet ». Hag hen da zistrei breman d’an dôl, ha war e zaoulin. Mes kazi raktal e koueas d’an douar : êt oa e ine e-kwit eus e gorv, hag an Ele, stad vras enne, e gasas dirak an Otro Doue. Goude ma oa tremenet Galaad, e welas e daou vignon eur marvailh-all, rak eun dorn a deuas eus an nenv, a gemeras ar besel sakr hag hen kasas ken pell ma n’eo bet gwelet biskoaz aboe.\nC’hwel aze eun dramskeud eus ar gwerzio ken hir ha ma oant burzudus, a oa savet en Kymri, en Kornwal hag en Breiz etre ar seizvet hag an navet kantved. Tud gouiek o dastumas hag a reas gante levrio latin ha ’benn an daouzekvet kantved e oant anaveet en Bro-C’hall, en Itali hag en Alamani : n’oufed ket laret pet gwej o deus roet danve d’ar c’hallaoued ha d’an Alamaned evit ober pezio barzoniez ha, zoken, pezio muzik.\nGallout a rafe an nen laret kemend-all eus ar gwerzio berr bet savet er memes mare gant ar Vretoned, diwarbenn Arzur ha marc’heien an Dôl-Rond : diwarne ê bet skrivet, en galleg, wardro ar bla 1170, levrig kontadenno Mari a Frans, eur varzez hag a veve en Bro-Zôz : dougen a ra an hano a Lais (lennet lê). Bean ’zo ennan eun ugent gwerzig bennak. En taer anê a gonter ’pez a zo\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/35&oldid=150035 »\nKemmoù diwezhañ degaset d'ar bajenn-mañ d'an 3 Meu 2019, da 20:12.


Ober gant energiezhioù nevezadus · Région Bretagne\nDegemer > Hon obererezhioù > Hor raktresoù meur > Al liseoù o vont war-zu ar c’hemm energiezh > Ober gant energiezhioù nevezadus\nOber gant energiezhioù nevezadus\nGouestlañ kemer perzh er cheñchamant energiezh er 115 lise eur karget da verañ a dalvez ivez produiñ hag implijout muioc’h a energiezhioù nevezadus.\nDanvez zo gant toennoù al liseoù da broduiñ energiezh, ha n’eo ket dister. Hiziv an deiz ez eus 25 a staliadurioù fotovoltaek o vont en-dro. Ar pezh a fell deomp ober eo goleiñ kement toenn a c’hall bezañ gant panelloù-heol evit lakaat digreskiñ ar fakturennoù tredan evit al liseoù ha gounit arc’hant diwar an energiezh produet.\nLakaat a reomp ivez kenstagañ muioc’h-mui a liseoù ouzh an RCU (rouedadoù tommerezh kêr). 13 lise (re zo e Roazhon, Brest ha Loudieg) a vez tommet hiziv an deiz dija gant ar rouedadoù-se meret gant kêrioù pe tolpadoù-kêrioù. Pal ar Steuñv eo kenstagañ 35 lise a-benn 2050.\nUn dra d’ober kentañ-wellañ ive eo kenstagañ 35 lise e Breizh a-benn 2050 ouzh tommerezhioù hag a ya en-dro gant greunigoù koad, pa n’eus nemet 2 evit ar mare.\nEvit tizhout ar palioù e-keñver an energiezh nevezadus el lise e vez prenet, ar muiañ ma c’haller, energiezh c’hlas digant ar broduerien. 8 lise a ya en-dro gant tredan glas pe nevezadus hiziv an deiz, ha muioc’h-mui a vo anezho.\nUr skol-lojañ giz nevez\nEl lise Breselien e Gwern-Porc’hoed ez eus ur skol-lojañ nevez hag a zo ur skouer vat a-fet ekosavadur. Savet eo bet en ur framm betoñs/koad, gant ur bardaj koad kistin evit an talbennoù diavaez, un difuiñ kreñvoc’h (gloan-gwer ha gloan-koad) hag un doenn c’hlasvez. Ennañ ez eus ivez ur reizhiad aveliñ kas-digas, adtapet e vez energiezh diwar an aer a vez tennet, hag un tommerezh koad a domm ur rouedad adc’hraet penn-da-benn.\nAl lise Simone Veil e Liverieg\nE distro-skol 2020 e vo digoret al Lise Simone Veil e Liverieg, a vo degemeret 1200 skoliad ennañ. Ur skouer vat eo al lise-mañ a-fet ekosavadur. En 9 savadur a zo eno, war un dachenn 46 000 m2, e vez graet ar muiañ ma c’haller gant staliadurioù gouzañvat evit dispign an nebeutañ ar gwellañ evit an energiezh, koulz a-fet tommañ, sklêrijennañ hag aveliñ.


150 c'hoarier yaouank e gouel ar c'hoariva\nCommuniqué de presse de Taol Kurun (porte parole Fanny Chauffin) publié le 21/06/14 9:50\nAozet gant ar gengevredigezh C'hoariva, setu ar seizhvet gouel gant skolajidi rummadoù divyezhek\nIstor un Indian a oa kamm-jilgamm, istor kig karamel ha kig ha farz, Menec'h o c'hoari anv ar rozenn, tud o klask o hent en ur mirdi, pe c'hoazh «Meudig» doare playstation ha bonbonioù karambar war an hent ... Peadra da lakaat Yann ha Marjan brezhoneger(ez) da gaout plijadur war al leurenn pe e touez an arvesterien.\nTud yaouank eus Lanniliz (skolaj publik ha privez), Lannuon, ha Sant Fransez Lesneven o tiskouez labour ar bloaz, dre strolladoù bihan pe gant ar c'hlasad a-bezh.\nKonkour ebet, evit ur wech. Ne vo ket a briz kentañ, nag an eil. Dibab an aozerien adalek ar penn kentañ eo.\nMat e vefe mont pelloc'h marteze, o vodañ ar gelennerien galonek a lak o skolajidi da bleustriñ a-hed ar bloaz ur wech ar bloaz evit priziañ an abadenn ha prientiñ raktresoù asambles.\nPenaos ijin un hent arzel gant, da skouer, abadennoù a vicher e brezhoneg e pad ar bloaz, komedianed o sikour ar gelennerien, labourat war testennoù heñvel ha diskouez o labour war al leurenn, kalonekaat ar skrivañ, evel e oa bet diskouezet e Plouvien gant kelennerien'zo ?\nMet ur burzhud eo dija, gwelout 150 aktour yaouank war al leurenn. Gant ma vo strolladoù c'hoariva e brezhoneg a youl-vat, pe a-vicher, tud dedennet gant ar c'hrouiñ o tiwan ... zoken ma ne oa strollad ebet eus Diwan ar bloaz-mañ.


Riad Mousa al-Asaad (arabeg: رياض موسى الأسعد), ganet e 1961, a oa penn uhelañ Lu Dieub Siria. A-raok bezañ e penn al luskad milourel-se e oa koronal e aerlu Siria a-raok kuitaat e bost e Gouhere 2011.\nDarn eus e familh a zo bet lazhet gant nerzhioù gouarnamant Bashar al-Assad.\n1 Krouidigezh Lu Dieub Siria\n2 Emglev peoc'h c'hwitet an ABU e 2012\n3 Renkadur e Lu Dieub Siria\nKrouidigezh Lu Dieub Siria[kemmañ | kemmañ ar vammenn]\nGoude ma voe kroget ar feulster e Siria e miz Meurzh 2011, ar c'horonal Riad al-Asaad en devoa embannet d'ar 4 a viz Gouhere e zilez diouzh Aerlu Arab Siria hag a oa emezelet e Luskad an Ofiserien Dieub.\nD'an 29 a viz Gouhere 2011, al-Asaad gant lod ofiserien all hag o devoa kuitaet nerzhioù lu Siria a embanne e oa bet krouet Lu Dieub Siria. Ar pal a oa stourm a-enep, ha distroadañ, gouarnamant Bashar al-Assad.\nAr c'horonal Asaad a nac'h diouzhtu e vefe roet an tu da Vashar al-Assad da guitaat ar vro bev, bountañ a ra evit ma vefe ur stourm betek ma vefe riñset gouarnamant Siria da vat.\nD'an 22 a viz Gwengolo 2012, Lu Dieub Siria a embann ez eo choazet kemmañ penn-lec'h eus Turkia betek "tiriadoù dieubet" e Siria.\nE miz Du 2012, o klask kaout un harp kreñvoc'h a-berzh Arabia Saoudat, an emsaverien a embann e fell dezho fiñval o lec'h pennañ e Siria atav. Ar jeneral al-Sheikh a oa aet betek livañ gevier ha diskleriañ e oa bet graet e miz Gwengolo 2012.\nEmglev peoc'h c'hwitet an ABU e 2012[kemmañ | kemmañ ar vammenn]\nGoude ma vefe bet ensellerien milourel an ABU o tont e Siria, al-Asaad en devoa embannet un emglev nann argadiñ evit an holl nerzhioù. Goulennet e oa bet gant Kofi Annan evit ar steuñv peoc'h evit Siria.\nEn desped da-se goude nebeut devezhioù e embanne al-Asaad e oa adkroget gant an tagadennoù a-berzh ar rebeled dre ma ne vefe ket bet sentet gant nerzhioù lu gouarnamant Siria da baouez an emgannoù evel prometet. D'an 31 a viz Mae 2012, ar c'horonal al-Asaad a c'houlenne gant Kofi Annan paouez gant ar steuñv peoc'h a oa un taol kleze en dour hervezañ.\nRenkadur e Lu Dieub Siria[kemmañ | kemmañ ar vammenn]\nAr c'horonal Kasim Saaduddin, ezel da Lu Dieub Siria en deus bet embannet ne oa ket renet en gwirionez al luskad gant ar c'horonal al-Asaad. Al-Asaad eus e du a embann ez eo eñ ar penn gwirion en un atersadenn.\nD'an 8 a viz Kerzu 2012, en Antalya, Turkia, Asaad a oa erlec'hiet gant ar Jeneral brigadenn Salim Idris evel penn uhelañ milourel Lu Dieub Siria.\nLod emsaverien da Vashar al Assad o deus kerse ouzh ar c'horonal al-Asaad. E kêr Salamiyah, ur vanifestadeg a oa bet d'an 3 a viz Eost 2012 o embann "Aotrou Jeneral Riad al-Asaad, e-pad ma oa hor gêr o emsevel evit ar wech kentañ e oac'h c'hwi, o labourat evit gouarnamant Assad".\nRiad al-Asaad en deus bet diskleriet gerioù o deus bet feuket an dud. Embannet en deus e oa an tagadennoù emlazh dre bombezenn "an integral part of revolutionary action, of Free Syrian Army action."\nEn ur filmig lakaet enlinenn d'ar 26 a viz Meurzh 2013, ar c'horonal Riad al-Asaad a zifenne islamisted an Talbenn al-Nusra, o tiskrivañ anezho evel "omp breudeur en Islam". E-pad peurrest an atersadenn e gendalc'he o tisplegañ e oa bet Lu Dieub Siria o reiñ un harp milourel d'al-Nusra en e stourm a-enep ar gouarnamant Ba'ath.\nUn disrann a zo bet e Lu Dieub Siria gant ul lodenn eus an aozadur o vont dindan sujidigezh Turkia, ar re-se a embann ez eo liammet don al-Asaad gant al-Qaeda.\nAdtapet diwar « https://br.wikipedia.org/w/index.php?title=Riad_al-Asaad&oldid=1854757 »


Buhez ar Sent/1837/Eudoç - Wikimammenn\nBuhez ar Sent/1837/Eudoç\n◄ Romen, religius Eudoç Charles, cont eus a Flandres ►\nAr c’henta devez a viz Meurs.\nPENITANTES HA MERZERES.\nEudoç, guinidic a Samarii, ne devoa en e yaouanctis quen sourci nemet d’en em visca caër, da vragal, ha da redec d’an divertissamanchou ; evelse e teuas souden da goueza er brassa disurzou.\nHor Salver, ar pastor carantezus, pehini en em blich o renoueli a amser-da-amser ar brassa Miraclou eus e visericord, a zeuas da glasq an danvat dianquet-mâ.\nUr Religius, en ur dremen dre ar Guær a Heliopolis, a logeas en un ty e-harz hini Eudoç. An den santel-ze o veza savet var dro hanternos, hervez e gustum, evit pedi Doue, en em lequeas da lenn ul Levr devot, hac e savas e voez evit en em viret dious ar c’housquet. Ar sujet eus e lectur a oa var ar poaniou eternel da bere e vezo condaonet ar Bec’herien, ha var an eternite eürus a behini e jouisso ar Sænt. Eudoç soueset oc’h e glevet, e devoe ar guriosite d’e chezlaou, hac en em gavas spountet bras dre al lectur-ze.\nDa c’houlou-dez e cassas da bidi ar Religius da zont d’e guelet ; hac e lavaras dezà en ur grial : aichu eo din eta, collet e vezin da virviquen ; biscoas n’em boa clevet parlant eus an Tad Eternel, hac eus an traou am eus clevet gueneoc’h en nos-mâ. Ar Religius, soueset o clevet gant-y penaus n’e ouie quet quent ar guirionezou-ze, a c’houlennas diganti a belec’h e voa hac eus a be Religion. Beta ez-oùn, emezi, eus a Samarii hac evit guir, n’em eus Religion ebet, hac evelse ez-oùn en em roet da bep seurt crunou ; guelit goude quemense hac èn so possubl din evita ar Poaniou Eternel.\nAr Gouarner eus ar Brovinç o veza clevet e voa en em rentet Cristenes hac en devoa madou bras, a reas e sonch d’o c’honfisca ; mæs pa velas e voant dija roet d’ar beaurien, e fallas dezâ e c’hontraign da adori an Doueou. Ar Santes o veza e reüset gant ur gouraich dreist e sex, a voue condaounet da veza dibennet. He Verzerinti a erruas e tro pevarzec vloaz ha cant goude Donediguez hor Salver.\nAdtapet diwar « https://br.wikisource.org/w/index.php?title=Buhez_ar_Sent/1837/Eudoç&oldid=59414 »\nKemmoù diwezhañ degaset d'ar bajenn-mañ d'an 17 C'hwe 2014, da 11:56.


Theodor Fontane, pe Heinrich Theodor Fontane (ganet d'an 30 a viz Kerzu 1819 e Neuruppin, marvet d'an 20 a viz Gwengolo 1898 e Berlin) a oa ur skrivagner alaman, a oa orin e familh e kreisteiz Bro-C'hall.\nDa gentañ e voe apotiker, evit plijout d'e dad. E 1849 e tilezas ar vicher-se ha kregiñ da labourat evel kazetenner en Dresdner Zeitung. Skrivañ a reas danevelloù-beaj, romantoù-kazetenn, barzhonegoù ha pennadoù skridvarnerezh. E oberenn anavezetañ eo ar romant Effi Briest, embannet e 1896. Ur romant all, L'Adultera, zo bet lakaet e brezhoneg.\nAdtapet diwar « https://br.wikipedia.org/w/index.php?title=Theodor_Fontane&oldid=1810205 »\nKemmoù diwezhañ degaset d'ar bajenn-mañ d'an 7 Du 2018, da 11:40.


E oberenn troet e galleg gant ar Breizhad Pierre Boaistuau.\nMatteo Bandello, ganet en 1480 e Castelnuovo Scrivia, e Piemonte, marvet en Agen (Bro-C'hall) en 1561, a oa ur skrivagner italianek eus ar XVIvet kantved, deuet da vout eskob Agen.\nGanet e oa Matteo Bandello e Castelnuovo Scrivia, hiriv e proviñs Alessandria, e-kichen Tortona, e Piemonte. Skoliet mat e voe, ha mont a reas da labourat evit an Iliz. Met n'eo ket gant an doueoniezh e oa troet. Meur a vloaz a dremenas e Mantova ha Castel Goffredo, hag ober a reas war-dro Lucrezia Gonzaga (1522 – 1576), ma savas un hir a vrezhoneg en enor dezhi. Tec'hel a rankas, goude emgann Pavia, rak fulor an impalaer Karl V, pa voe kemeret Lombardia gantañ. Devet e voe e di e Milano ha kemeret e vadoù. Repu a gavas e ser Cesare Fregoso, ur jeneral aet a-du gant ar C'hallaoued, ha gantañ ez eas da Vro-C'hall.\nDarempredoù mat en doe er vro, ma voe anvet da eskob Agen, kêr ma vevas pell amzer, betek e varv e 1562.\nKalzik e skrivas e-keit-se, barzhonegoù ha dreist-holl danevelloù (1554, 1573), bet troet e meur a yezh, e doare Decameron Boccaccio pe Heptameron Marc'harid Navarra.\nE zanevelloù, pe novelle ( 214 en holl), embannet e teir levrenn e 1554 gant Vincenzo Busdraghi, har ar pevarvet anezho goude e varv, e 1573. Troet e voent e galleg gant ar skrivagner breizhat Pierre Boaistuau, hag e saozneg, ha ganto e voe awenet Shakespeare da sevel meur a bezh-c'hoari.\nAwen Shakespeare[kemmañ | kemmañ ar vammenn]\nPeder danevell gant Bandello zo bet implijet gant Shakespeare da sevel pevar fezh-c'hoari:\nCymbeline, diwar an danvell 19, el lodenn gentañ,\nistor Claudio eus Much Ado about Nothing, diwar an danvell 20,\nRomeo and Juliet, diwar an danevell 6, en eil lodenn,\nha Twelfth Night, diwar an danevell 28, en eil lodenn ivez,\nRet eo menegiñ ivez unan eus Shakespeare Apocrypha, Edward III (eil lodenn, danevell 29).\nAdtapet diwar « https://br.wikipedia.org/w/index.php?title=Matteo_Bandello&oldid=1854684 »


Journal de Renaud Camus, dimanche 10 janvier 2021\ncréée le lundi 11 janvier 2021, 10 h 38\nmodifiée le mardi 12 janvier 2021, 12 h 21Plieux, dimanche 10 janvier 2021, une heure moins vingt du matin (le 11). Le général Piquemal m’écrit qu’il démissionne du Conseil National de la Résistance Européenne, ainsi qu’un M. ~~~~~~~~, ~~~~ ~~~~ ~~~ ~~~~~~~~~~ ~~~ ~~~ ~~~~~~~~~~~~, ~~~~, ~~’~~~ ~~~~~ ~~~~~~ “~~~~~~~~-~~~~~~~~~~~”. ~~~~ messieurs ont très ~~~~ ~~~~~ Coral-Carol, ~~ Lorca, ~~~ “~~~~~~~~” ~~~ ~~~~~~~ ~~~~ ~~’~~~ ~~~~~~~~~~~ ~~~~ ~~~~~~ ~~ ~~. ~~~~~~~~~~, ~~~ ~~~~~ ~~~~~~~~. ~~~~ ~~~~~~~~ ~~~~~ ~~~~~~~~~ ~~~~~~ ~~ ~~’~~~~~~~~ du gif à ~~~~~~~~~~, ~~~ ~~~~~~~~ ~~~~~ ~~~ ~~~~ ~~~~~~~~~~ ~~~ ~~’“~~~~~~~~ ~~~~~~~”, ~~’~~~~ ~~~~~~~~. ~~~ ~~~~ ~~~~~~~~~ ~~~~ ~~~ ~~’~~~ ~~~~ ~~~~~ ~~~~ ~~~~~~~~~~~, ~~~~~ ~~~~~ ~~~ ~~~ ~~~~~~~~~ réunion du Conseil, ~~~ ~~~ ~~~~~~~~~~ ~~~~~~~~, ~~~~~~ ~~~~~~~~, ~~ ~~~~~~, ~~~ ~~’~~~ ~~~~~~ ~~ ~~’~~~~~~~ ~~ ~~~~ ~~~~~~~~~ ~~~~~ sérieuse.\nVoici ~~~ ~~~~ ~~’~~~~~~~~~ ~~ ~~~ ~~~~~~ ~~~ ~~~~~~~~, ~~~ veille de Noël — ~~~ ~~~~~~~~ ~~~~~~~~~~~ ~~~~~~~ ~~ ~~~~ ~~~~~~~~~~, ~~~ ~~~ ~~~~~, ~~~~ ~~~~ ~~~~~~~~ ~~~ ~~~~~~~~, ~~~ ~~~ ~~~~~~~, ~~ ~~~ ~~~~~~~~ ~~~~~~~~ ~~~~~~~ ~~~~ ~~~~ ~~~~~~~~~~ portable deux ou ~~~~~~ ~~~~~~ ~~~~~ ~~~~ ~~~ ~~~~ ~~~ ~~’~~~~~~, ~~~ ~~~~~, ~~~~ reçu :\n« ~~~~~ Général,\n« ~~~~~~ ~~~ ~~~~~~ ~~~~~ ~~’~~~~~~ ~~~~ ~~~~~ ~~~~~~~~ ~~~ ~~’~~~~~~~~ ~~~~ ~~~~~~~~~ ~~~’~~~ voyage et n’y ~~~~~~~ ~~~ ~~~~~~~~ ~~~’~~~ ~~~~~~~ ~~~~~~~~. ~~~~~~ ~~ ~~~~ ~~~~~ ~~~ ~~~ ~~~~~~ ~~~’~~~ ~~~~~~~ ~~’~~ ~~~~~~~~ ~~~ ~~~~~~~~. ~~~ ~~~~~~ ~~~~~~ ~~~ ~~~~~~ ~~ ~~~~ ~~~~~~~~~~~~ pendant deux jours, ~~~~~~ ~~~ ~~~~~~, ~~~~~~ ~~ ~~~ ~~~~~~~~~, ~~~~~~~’~~~ ~~~~~~ ~~~~~~~~ ~~ ~~~ ~~~~~~ ~~~~~~~~~. ~~~ ~~~~~ ~~~ ~~~~~~ ~~ ~~~ ~~~~~~~~~~~~ ~~~~~~~~~~, ~~~~~~~~~~~, ~~~~~~~~~~, ~~~~~~~~~~~, ~~~~~~~~~~~~~, ~~~~. Mais la ligne ~~~~~~ ~~~~~~~~~ ~~~~~~~~’~~~~, ~~~ ~~’~~~~~~ ~~~~~~~~~~ ~~~~~~ ~~~ ~~~~~~~~, ~~~~~ ~~~~ ~~~~~~ ~~~~~~ ~~~~~~-~~~~~. ~~~~~, ~~’~~~~ ~~~~~~~~~~ ~~ ~~~~~~~~, ~~~~~~~~~ ~~~~~ ~~ ~~~~~~~ ~~~ ~~~~~ ~~~~ ~~~ découvre votre demande ~~’~~~~~~~~~~~~~. ~~~ ~~~~~~ ~~’~~~~~~ ~~~~~~~ ~~~~~~ ~~ ~~~~~ ~~~~~~~~~ ~~~~~~ ~~’~~~ ~~~~~ ~~~~ ~~~~~~~~~. ~~~ ~~~~~ ~~~ ~~~~~ ~~~~~ ~~’~~~ ~~~ ~~~~~~~~~~~~~ ~~~~~~~~~~ ~~~~ ~~~~~~ ~~~~ ~~~~ ci-dessous, daté de ~~~~~~ après-midi.\n« Ainsi ~~~~ ~~’~~~ ~~~ ~~’~~~~~~~~ ~~~ ~~~~~ ~~~ ~~~~~~~~~~ ~~~~~~~~~~ ~~~ ~~~ ~~~~~ ~~~~ ~~~~~~~~ ~~~ ~~~~~~ ~~~~~~~~~~ ~~~~~ ~~~~~~~~~ ~~~, ~~~ ~~’~~~ ~~~~~, ~~~~~ ~~~~ le titre soit ~~~~~~ ~~~~~~~~~ ~~ ~~~~~~~~ ~~~~ ~~’~~~~~~~~~~ ~~~~-~~~~~, “~~~~~~~~”. ~~’~~~~~~ ~~~~ ~~~~~~~, ~~~~ ~~~~~~~, ~~~~ ~~~~~~~, ~~~~ ~~~~~~~, ~~~ ~~~~~~ ~~~~ ~~~~~~~~~, ~~~ ~~~~~ ~~~~ ~~~~~~ “~~~~~~~~~~~~~~” (~~~ y en a ~~~~~~~~~~ ~~~~ ~~~~~~~~) ~~~~ ~~~~~~ ~~ ~~~~~~~~~~, ~~~~~ ~~~~, ~~~ ~~~~~~~~ ~~~~~~~~~~ ~~~ ~~~~~ ~~~~~~~~~~~ ~~~~~~~~, ~~~~~ ~~~~ ~~~~~ ~~~~~~~~ ~~’~~~~ ~~~~~~ ~~~~~ ~~~~~~~~~~ ~~~ ~~~~~ ~~~~~~~~ qui me vaut ~~~~ ~~~~~~~~ ~~~~~~~~~~, ~~~~~ ~~~~ ~~~~ ~~~~~~~~~~~~ ~~~ ~~~~~~~~ ~~~~ ~~~~~~~ ~~~ ~~~~ ~~~~~~~~~~ ~~~~ ~~~~~ ~~~~~~~~~~~. ~~~~~~~ ~~~~ ~~~ ~~~~~ ~~~~ ~~~ ~~~~~ ~~~~~, ~~~~~ ~~~ mon nom personnel ~~~ ~~~~~~~ ~~~~ ~~~ ~~~~ ~~~ ~~~~~. ~~~~ ~~~~~~~~~ ~~~~ ~~~~~ ~~~~ ~~~ ~~~ ~~~~~ ~~~~~ ~~~~~~~~~ ~~~ ~~~ ~~~~~~, ~~~ ~~’~~~ ~~~~ ~~~~~~ ~~~~~~~~ ~~~ ~~~~~~ dignité, j’ai recours ~~ ~~~ ~~~~~~ ~~~~~~ ~~~~~ ~~~’~~ ~~’~~~~~~~~~~~~ ~~~~~~~~~~~ ~~~ ~~ ~~~ ~~~~~~~~ ~~~~~~~~~~, ~~~~~~ ~~ ~~~ ~~~~~~~~~~~~, ~~~ ~~~~~ ~~~~ ~~~~~ ~~~~ ~~~~~~~ ~~~~~~~~~~~ ~~~~~~~~~~~, ~~~~~~~ ~~~~~~~~~~~ moindre que je ~~~ ~~~ ~~~~~~~~~~~~~. ~~~ ~~~ ~~~~~~~ ~~~~ ~~~~~ ~~~~~ ~~~~~~~~~~~ ~~~~~~ ~~~~~, ~~~ ~~’~~~ ~~~ ~~~~~ ~~~~~~ ~~~~~~~~ ~~~~~ ~~~~~~ ~~~~~~~~~ ~~~ ~~~~~~ ~~~~~~~. ~~~ ~~~ ~~~~~~~~ des rôles ne ~~~~~ ~~~~~~ ~~~~~~, ~~~~ ~~~~~ ~~~’~~ ~~. ~~~~~~~~, ~~~ ~~~ ~~~~~~~~~ ~~~~ ~~~ ~~~~~~~~~ ~~~~~ vivement.\n« Veuillez ~~~~~~~, ~~~~~ ~~~~~~~~, ~~ ~~~~ ~~~~~~~~~~~ ~~~~ meilleurs,\nRenaud ~~~~~~ »\nHélas, ~~~~~~ lettre n’a pas ~~~~~~. ~~~ ~~~ ~~~ ~~~~~ ~~~~ ~~~~~ ~~~ ~~~~ ~~~~~~ ~~~ ~~~~~~~~, ~~~~~~ ~~~~ ~~~~~~~~~~~ ~~~~~~~~~~, ~~~~~ ~~~~~~~~~~~~. ~~~ ~~~ ~~~~~ ~~~~ ~~~~ ~~~~ ~~’~~~~~~~~~ ~~~ ~~~~~~~ très indulgente pour ~~~~ ~~~~~~ ~~~~~~~~~~. ~~~~~ ~~~~~ ~~~~ ~~~ ~~~ ~~~~~~ ~~~~~~~, ~~~~~~~~~.\nvoir l’entrée du dimanche 10 janvier 2021 et ses 9 images dans Le Jour ni l’Heure


Jeruzalem, kan d'an Aotroù! - Tiegezh Santez Anna\nJeruzalem, kan d'an Aotroù!\nPublié le 7 juin 2014 par G.G.M.\nSalm 147 (146-147)\n1 Meulit an Aotroù! Rak mat eo kanañ d'hon Doue, rak dous eo, dereat eo e veuliñ.\nAn Aotroù eo en deus savet Jeruzalem, a zastum re stlabezet Israel,\na yac'ha ar re o deus ar c'halon flastret, hag a lien o goulioù.\nKontañ a ra niver ar stered, o gervel a ra holl dre o anv.\n5 Meur eo hon Aotrou, e c'halloud a zo bras, e skiant a zo divent.\nAn Aotroù a skoazell ar re izel, hag ec'h izela ar re zrouk betek an douar.\nKanit d'an Aotroù gant trugarekadennoù, meulit hon Doue gant an delenn.\nGoleiñ a ra an neñvoù gant ar c'houmoul, kempenn a ra ar glav evit an douar, lakaat a ra ar geot da ziwanañ war ar menezioù,\nreiñ a ra magadur d'ar chatal, ha da re vihan ar vran o krial.\n10 Ne laka ket e blijadur e nerzh ar marc'h, ne ra van ebet eus divhar an den,\nan Aotroù a gav e blijadur er re a zouj anezhañ, er re a esper en e vadelezh.\nJeruzalem, kan d'an Aotroù! Sion, meul da Zoue!\nRak startaet en deus barrennoù da zorojoù, benniget en deus da vibien en da greiz,\nreiñ a ra ar peoc'h da'z harzoù, leuniañ a ra ac'hanout eus ar gwellañ gwinizh.\n15 Kas a ra e c'her war an douar, hag e gomz a red buan.\nReiñ a ra an erc'h heñvel ouzh ar gloan, hag e skuilh ar rev gwenn evel ludu.\nTeurel a ra skorn dre dammoù, piv a bado dirak e yenijenn?\nKas a ra e gomz, hag o laka da deuziñ. Lakaat a ra e avel da c'hwezhañ, hag e red an doureier.\nRoet en deus da anavezout e gomz da Jakob, e reolennoù hag e varnedigezhioù da Israel.\n20 N'en deus graet evel-se da vroad all ebet, ha n'anavezont ket e varnedigezhioù. Meulit an Aotroù!.\nDeus lizher sant Paol d'ar Romaned 8,10-1\nMar demañ ar C'hrist ennoc'h, ha goude ma vefe ho korf tra a varv en abeg d'ar pec'hed, ho spered en deus buhez en abeg d'ar reizhder. Mar demañ o chom ennoc'h Spered an Hini hag en deus dihunet Jezuz a-douez ar re varv, neuze an hevelep hini hag en deus dasorc'het Jezuz a advevo ivez ho korfoù marvel, dre e Spered o chom ennoc'h.\ndre hanterouriezh santez Anna,\nMamm ar Werc'hez Vari\nmamm-gozh Jezuz ha\nPatronez ar Vretoned,\nlakait splannder Ho Tremm\nda barañ hiziv war hor bro,\nni Ho ped dre Jezuz-Krist hon Aotroù!\nIliz ar Roc'h-Morvan\nPublié dans Pantekost, Salmaoueg, Breizh da Jezuz\nJezuz kinniget en Templ / In Purificatione beatae Mariae Virginis\nKleden ha Sant-Hernin\nAn Dreinded Santel


Wikipedia:Kumuniezh/An davarn/sizhunvezh 14 bloaz 2010 - Wikipedia\nWikipedia:Kumuniezh/An davarn/sizhunvezh 14 bloaz 2010\n1 05/04/2010 — 11/04/2010\n1.1 Frañs vs Bro-C'hall\n1.3 Anvioù gwan-gwan\n1.6 Saint-Martin (Gwadeloup)\n05/04/2010 — 11/04/2010\nSkrivañ un dra bennak er pevarzekvet sizhun eus 2010 | An davarn | sizhun a-raok — sizhun war-lerc'h\nFrañs vs Bro-C'hallAozañ\nPegoulz e vo krouet ur bajenn evit dibab peseurt hini etre Frañs ha Bro-C'hall a vo implijet er rummadoù, patromoù ha lec'hioù all?--Gwendal 6 Ebr 2010 da 17:33 (UTC)\nDiforc'hiañ Bro Frañs ha Bro C'hall a ran. Bro Frañs a zo hollad ar broioù dindan beli ar Stad C'hall ha Bro C'hall o vezañ ar broioù e-lec'h ma vez ar bobl oc'h ober gant ar galleg abaoe pell (da lavaret eo hep Breizh, Bro Euskadi, Bro Okitania ...).--Lomigbad 6 Ebr 2010 da 18:05 (UTC)\nUr bajenn zo tu bennak evit ober ar seurt goulenn ouzh ar verourien. Me a lavar Bro-C'hall eus France (a c'hiz kozh on abaoe pell, met ar brezhoneg zo koshoc'h egedomp c'hoazh), Stad c'hall pa vez ret ober ar c'hemm, ha lavarout a ran ivez "goulenn digant", ha "n'ouzon ket hag-eñ", hervez giz Gwalarn ha Gwalarn Breizh en XXvet kantved. Koshat hag iskisat gizioù. Bianchi-Bihan 6 Ebr 2010 da 18:24 (UTC)\nFrañs e-barzh Geriadur An Here, Frañs/ Bro-C'hall e-barzh hini Roparzh Hemon-Ronan Huon (An Here-Al Liamm). War a glevan hag a lennan e ra kelennerien istor-douaroniezh ar skolajoù brezhonek dre soubidigezh gant Frañs. Heñvel el levr istor-douaroniezh (4re klas) bet embannet gant TES. --Ex-Smith 6 Ebr 2010 da 18:46 (UTC)\nEzhomm zo da gaout un diviz war an daou c'her-se. Ha war ur bajenn a-ratozh, n'eo ket en davarn hepken. Sklaer eo emañ an daou c'her Frañs ha Bro-C'hall e brezhoneg, skrivet ha komzet (kanaouennoù, geriadurioù...). Daoust hag heñvelster int, eno emañ an dalc'h. Pe ez int, ha neuze e c'heller ober gant an eil ger pe egile, evit ar memes tra, evel ma reer amañ (). Pe n'int ket, ha neuze e ranker spisaat ar c'hemm zo etrezo. War a lenner uheloc'h n'eo ket heñvelster an daou c'her evit an holl dud a ra gant ar brezhoneg hiziv an deiz. Ra vo sklaeraet ar c'hemm-se neuze ha graet un dibab evit ezhommoù ar Wikipedia brezhonek. --Llydawr 12 Ebr 2010 da 16:14 (UTC)\nFrançz ha Bro-C'hall gant Gregor Rostren ivez.\nEvit dibab e ranker gouzout gant piv e vez implijet ar gerioù eta. War a seblant neuze e vez implijet Frañs er c'helenn istor, stummet ar gelennerien d'ober gantañ, hag e levrioù TES. Ger dibabet gant Kreizenn ar Geriaouiñ e Diwan, evel geografiezh eta. Ma'm eus soñj mat eo douaroniezh ger ar wikipedia-mañ. Kement-se evit lavarout n'eo ket stag wikipedia ouzh dibaboù tud all dre natur.\nEvit dibab e ranker ivez soñjal ez eus gerioù liammet, deveret. Daoust peseurt anv-gwan a glot gant se?\nPenaos e vez lavaret bremañ: programoù gall pe frañsê? deskadurezh c'hall pe frañsêz? pe frañsat? Penaos e vez lavaret Republik c'hall ha dispac'h gall e levrioù TES? Ha l'Etat Français (hini Pétain evel ar re all).\nHa frañseg pe galleg? Pa vez tud brittophones e c'haller ober gant fransegerien marteze.\nDa gentañ gouzout gant piv e vez implijet ar gerioù. Goude, penaos dibab: hervez an implij personel, ar c'helenn istor ofisiel, ar brasañ niver? Daoust ha ret eo krouiñ un anv-gwan nevez?\nDin ez eus pevar dibab (met re all zo marteze)\nE-lec'h frañsat ez eur ur ger frañsez: c'hwec'h dibab.\nAbaoe div sizhun ez eus tud o c'houlenn votiñ : Votomp 'ta! Bianchi-Bihan 10 Ebr 2010 da 05:37 (UTC)\nAr gwir 'zo ganit, mat 'vefe votiñ bremañ. Ar re o deus c'hoant a c'hell reiñ o ali c'hoazh. Emaon o vont da glask sevel ur bajennad votadeg hiziv, met n'eo ket sur am boa amzer, ha ne vin ket amañ er sizhun o tont sañset. Ober a rin va seizh gwellañ. --Y-M D (kaozeal) 10 Ebr 2010 da 18:54 (UTC)\nKlasket 'm eus sevel ar bajenn votiñ, met n'eo ket ken aes, ouzhpenn-se ez eo mesket an diviz Bro-C'hall/Frañs gant dibab Yun mont kuit hag an dizemglev 'zo bet da-heul (sellet ouzh : Kaozeadenn Patrom:Infobox Kanton gall). Me 'zo prest d'ober war-dro a-benn ur sizhun, pa 'm bo muioc'h a amzer, pe m'en deus c'hoant ur merour all en ober e vo mat din ivez. Ken ar c'hentañ --Y-M D (kaozeal) 10 Ebr 2010 da 20:41 (UTC)\nEr wikipedia gallek ez eus ur pennad anvet fr:Terres australes et antarctiques françaises, a zo bet troet gant unan bennak Douaroù Aostral hag Antarktikel Frañs. Peogwir emaomp war-dro un holloueziadur e lavaran n'eo ket mat. Ar pezh a zo "français", hervez ar galleg, a zo gall, ha n'eo ket "Frañs". Gwian hollandat gwechall ne oa ket an Izelvroioù, Honduras breizhveuriat gwechall ne oa Breizh-Veur, hag an fr:Indochine française ne oa ket Bro-C'hall: un diforc'h zo hag a vije da zerc'hel kont anezhañ ma'z eus tud hag a fell dezho c'hoazh komz eus holloueziadur. En un doare reizh e tleje ar gaoz-mañ bezañ lakaet e pajenn gaozeal ar pennad. Met peogwir eo deuet ar c'hiz da gomz eus taol-nerzh d'an disterañ kemm, kontrol da reolennoù wikipedia gwallgaset re alies, e lakaan ar gaoz-se amañ hag e laoskan an dud da ober o soñj. Bianchi-Bihan 8 Ebr 2010 da 15:50 (UTC)\nKavet an anv Douaroù Aostral hag Antarktikel Frañs e Geriadur an Here. Keginet en ur gegin bennak, hini an Ofis marteze. Din-me n'eo ket gwelloc'h a se. Bianchi-Bihan 9 Ebr 2010 da 16:24 (UTC) Fazi ganin: Douaroù aostral hag antarktikel Frañs e-barzh Geriadur an Here. Fentus. Bianchi-Bihan 9 Ebr 2010 da 17:05 (UTC)\nKanada gall pe Kanada Bro-C'hall? Bianchi-Bihan 10 Ebr 2010 da 05:16 (UTC)\nAntilhez Nederlandat pe Antilhez nederlandat ? Arguzennoù mar plij. Betek-hen e kaver Gwiana c'hall, Antilhez gall, ... Bianchi-Bihan 9 Ebr 2010 da 16:01 (UTC)\nMa'm eus sellet mat n'eus nemet e galleg ha norvegeg ne lakaer ket ur bennlizherenn d'an anv-gwan. Bianchi-Bihan 9 Ebr 2010 da 16:08 (UTC)\nAntilhez nederlandat e geriadur An Here (2001). --Ex-Smith 9 Ebr 2010 da 16:34 (UTC)\nEvel-just e oa ret dibab pe an eil pe egile. Met dibabet a) doare ar bihanañ niver, b) an doare gall. Bianchi-Bihan 9 Ebr 2010 da 17:08 (UTC)\nUn torr-penn gant ar stummoù a gaver: Gwadeloup, Gwadaloup. Un tamm urzh ha robotiñ a vije ezhomm. Met da lakaat petra? Gant ar Gwadloup kreolek ne vije ket aesoc'h? Pe an anv Guadeloupe ofisiel gall? Pe an anv spagnolek orin Guadalupe ? Pe e skritur arabek an anv? Bianchi-Bihan 9 Ebr 2010 da 16:08 (UTC)\nGoulenn a ran digant ar verourien aozañ ar votadeg a zo o c'hortoz abaoe 2006. Gwadaloup er pennad hag er rummad, mat din evel-se. Met Gwadeloup eo gant RH hag an Here. Kemmo neb a garo. Bianchi-Bihan 9 Ebr 2010 da 16:15 (UTC)\nWar a lennan amañ ez eo Gwadaloup un dibab bet graet gant ar gumuniezh un tamm amzer 'zo bremañ. A galon --Y-M D (kaozeal) 10 Ebr 2010 da 18:56 (UTC)\nEn araok e poa komzet eus robotiñ, mat eo derc'hel soñj ez eo aet kuit ar sizhun dremenet an den oberiant nemetañ a oa ur bot gantañ. N'ouzon ket avat penaos 'vo graet bremañ, alas. --Y-M D (kaozeal) 10 Ebr 2010 da 18:59 (UTC)\nN'em eus ket gwelet pelec'h e oa bet dibabet ar stumm-se pe ur stumm all, ha ne gredan ket e oarfe ar gumuniezh petra zo bet dibabet ganti. Met ne vern peseurt stumm zo mat din, n'eo ket ur ger a implijan bemdez dre skrid (hag ar gumuniezh, war a seblant, nebeutoc'h c'hoazh), ha dre gomz e ran evel an holl, gant an distagadur kreolek. Furoc'h e vije ket bet tostaat an daou, netra ken.\nPaket e rabotoù, robot hag all? ~~\nMe 'm eus gwelet-se amañ. Displeget e vefe ar perak er pennad da-heul : Lenn ar politikerezh --Y-M D (kaozeal) 14 Ebr 2010 da 22:19 (UTC)\nEvit ho plijadur:\nBianchi-Bihan 10 Ebr 2010 da 06:11 (UTC)\nStanket ur miz-pad. Gwelet e vo hag-eñ e vo ret mont pelloc'h. A galon. --Ex-Smith 10 Ebr 2010 da 06:45 (UTC)\nKreñv e kavan an dibab stankañ an den. Din da c'houzout n'ez eus bet graet netra direizh gant an den-se (evel ma 'vez meneget gantañ). Sellet 'm eus eus ar pennadoù a zo afer outo ha war a seblant n'int ket klok-tre, dre-se ne welan ket perak ne vefe ket aotreet un implijer bennak da lakaat ar patrom ret. Ne gomprenan ket re perak eo bet Bianchi da dennañ anezho kerkent.\nMe gav ouzhpenn-se n'eo ket falloc'h e vefe renket ar pennadoù ha n'int ket klok kement-se en ur rummad (Rummad:Labour a Chom) hag a servij d'an dud adkavout ar pennadoù a vo ezhomm klokaat. Gant tout-se ne welan ket tamm ebet an ezhomm da gomz eus-se amañ, n'eus kudenn ebet. A galon --Y-M D (kaozeal) 10 Ebr 2010 da 19:13 (UTC)\nA-du on gant--Ex-Smith 11 Ebr 2010 da 17:29 (UTC) Ex-Smith. Aet on skuizh o leuskel tud na labouront ket da fraezhañ labour ar re all. stanket eo bet e-apsd ur miz n'eo ken ha n'eo ket da virviken, kea? amzer dezhañ/i da brederiata un tammig - mar kav dezhañ/i en/he deus traoù da ginnig evit kas ar raktres war-raok e teuy en-dro. Neal.\nMe avat ne welan ket perak e ya ken pell an traoù. Tout-se evit un afer lakaat 4 gwech ar patrom "Labour a chom" e pennadoù disheñvel. Pelec'h-mañ ar gudenn ? Displegit din d'an nebeutañ, peogwir evit poent ne gomprenan ket an dibab-se tamm ebet, n'eus netra direizh ha difennet. Ha war am eus gwelet n'eo bet direnket den gant an obererezh-se. Marteze e vefe bet mat abegiñ an dibab-se war pajenn an implijer d'an nebeutañ, dezhañ da c'houzout perak eo bet stanket, hag all. --Y-M D (kaozeal) 10 Ebr 2010 da 19:50 (UTC)\nSur a-walc'h e c'hall ur merour all distankañ? A-hend all hen rin warc'hoazh, ar gemennadenn-mañ a gasan gant ma fellgomzer hezoug, n'eo ket ar benveg aesañ evit labourat amañ. Ex-Smith 11 Ebr 2010 da 17:29 (UTC)\nDiouzh lenn amañ hag ahont eta eo un den dianav anavezet gant unan bennak. Bianchi-Bihan 11 Ebr 2010 da 17:44 (UTC)\nPlijet e vefen o c'houzout piv 'ta eo an den-se neuze, ha pelec'h 'peus lennet e oa anavezet ? --Y-M D (kaozeal) 14 Ebr 2010 da 22:09 (UTC)\nMarteze e teurvezo hon c'henlabourer kemm ar vogalennig en anv ar pennad, ma n'emañ ket en vakañsoù. Bianchi-Bihan 11 Ebr 2010 da 17:56 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_14_bloaz_2010&oldid=710492 »\nDernière modification le 20 Ebr 2010, à 16:35\nKemmoù diwezhañ degaset d'ar bajenn-mañ d'an 20 Ebr 2010, da 16:35.


Piv on ‘ta ? – Ur vuhez ki\nKerkoulz en embann doc’htu : Fanch Guénasquel, n’eo ket ma anv sivil. Gwenael Dage a vez graet ac’hanon er bed gwir. Un arzour am behe bet-me karet bout, met n’eo ket daet brav-brav ganin. Tost 40 vlez on bremañ, ha me tapet en harlu en tu ‘rall a vor Breizh, e kêr vras Manchester, a-c’houde 6 vlez get ma maouez ha daou vugel ganet deomp nevez zo.\nN’on ket c’hoazh daet a-benn da vout un arzour a-vicher, neuze. Kalficher, ne lâran ket. Un toullad micherioù ‘m eus bet graet em buhez dija. Labourat e brezhoneg ‘m eus graet a-c’houde gwerso, avat. Goude studial ar yezh e Skol-Veur Roazhon e oa bet darbet din monet get ar vicher skolaer. N’on ket bet entanet get ar stummadur. Ha me ha mont da gazetenner, e-karg ag ur journal sizhuniek e brezhoneg, hep tamm gouiziegezh àr ar vicher. Blezadoù e oan chomet àr ar post-se betek en em gavet skuizh-divi. Bras-bras ar skiant prenet genin eno avat, ha tro ‘m eus bet d’ober anaoudegezh get ur bern tud a-feson hag a-bouez er vro. Goude-se on bet e-karg da broduiñ abadennoù evit ur web-chadenn vrudet. Bourrapl eo bet labourat get ar skipailh-se ivez.\nHogen embanner eo a faote din bout a-viskoazh. Setu ‘gaoz da betra ‘m eus choajet dilezel ur post a-feson – ha paeet mat ! (mes n’on ket-me paotr an argant, hag eus an dra-se e vo kaoz ur wezh an amzer genin er blog-mañ moarvat) – evit mont da Bariz da vout stummet àr an embann war baper hag enlinenn. A-c’houde e savan levrioù niverel evit ur strollad tier-embann e Pariz. Oc’hpenn-se e troan levrioù e brezhoneg evit ar vugale, evit un embanner meur er vro, ha traouigoù arall c’hoazh.\nÉ troiñ da sot e oan dre chom bac’het er gêr dalc’hmat, avat. Hag oc’hpenn-se e oa c’hoazh ken treut ma saozneg ha ma fort-moneiz àr-lerc’h 2 pe 3 blez e Bro-Saoz. Setu ‘m eus soñjet – ma maouez he deus soñjet – e vehe mat din kavout ur labour « er-maez », kement hag aveliñ ma fenn un tammig. Ha setu penaos eh on en em gavet en Iceland, ur gourmarc’had ma vez gwerzhet boued skornet ha produioù ken truek ar c’halite hag ar priz anezhe. Un vuhez ki… Blez àr-lerc’h em boa merzet ur gemennadenn doc’h fenestr stalig Oxfam, en tu ‘rall d’ar straed. Klask a oa àr ur manager nevez. Lakaet ‘m eus ma anv ha tapet ‘m eus ar post. Youc’hou ! Atav e labouran eno, tri devezh hanter ar sizhun.\nPell zo e oan é valiñ ar soñj da skriv muioc’h c’hoazh. Ha ne ouian ket mui petra a vire ac’hanon d’ober. Ma, digor eo ma lec’hienn Kalficher. bremañ. Enni ec’h embannan frouezh ma fantazi a-fed lennegezh (barzhonegoù, danevelloù, troidigezhioù…). Er blog-mañ e skrivin a-ziàr ma buhez e Bro-Saoz : ar familh hag ar vugale, ar labour, hag a bep seurt pennadoù a-zivout ar pezh a dapan lenn, gwelet ha klevet… N’on ket sur e kavoc’h talvoudegezh da bep tra, met dalc’hit soñj e kouchan traoù personel amañ pandeogwir e ra vad din-me da gentañ-penn. Deoc’h-c’hwi da gavout ho c’hoant e-mesk pour ha trinchin !


Eil sizunvez war ar bloaz C - Le Diocèse de Quimper et Léon\nAccueil - Eil sizunvez war ar bloaz C\nEil sizunvez war ar bloaz C\nEuz ar 16 d’ar 22 a viz Genver 2022\nEil sul war ar bloaz (c)\nYn 2, 1-11\n1 Bez’ e oa eun eured e Kana-Halilea, hag e oa mamm Jezuz eno.\n2 Pedet e oa bet Jezuz ive d’al lein-eured, hag e ziskibien gantañ.\n3 Deuet e oa ar gwin da vankoud da vad ; lavared a reas mamm Jezuz dezañ :\n— « N’o-deus mui a win ».\n4 Respont a reas Jezuz dezi :\n— « Petra a glaskez, maouez ? N’eo ket deuet va eur, c’hoaz ».\n5 Lavared a reas e vamm d’ar zervicherien :\n— « Grit kement a lavaro deoh ».\n6 Bez’ e oa eno c’hweh lestr-mein, a zerviche d’ar Juzevien d’en em walhi hervez al Lezenn, hag e pep hini anezo ez ee daou pe dri vuzuliad.\n7 Lavared a reas Jezuz d’ar zervicherien :\n— « Kargit al listri-ze a zour ». Ha leunia anezo a rejont beteg ar bord.\n8 Lavared a reas dezo :\n— « Tennit bremañ, ha kasit d’an ostiz ». Kas a rejont dezañ.\n9 Tañva a reas an ostiz an dour troet e gwin. Ne ouie ket euz peleh e teue ar gwin-ze ; ar zervicherien avad, o-doa tennet an dour a ouie mad.\nGervel a reas neuze an ostiz an dén-nevez, hag e lavaras dezañ :\n10 — « Gand an oll e vez lakeet war an daol ar gwin mad da genta, ha pa vez tommet d’ar pennou, an hini disterroh. Te avad, az-peus dalhet ar gwin mad beteg bremañ ».\n11 Hennez eo bet ar burzud kenta greet gand Jezuz. Bez’ e oa e Kana-Halilea. Diskouez a reas e hloar, hag e kredas e ziskibien ennañ.\n18 Eun devez ma oa diskibien Yann hag ar Farizianed oh ober yun, e teuas tud da houlenn ouz Jezuz :\n— « Perag ne yun ket da ziskibien dit-te, evel ma ra diskibien Yann ha re ar Farizianed ? »\n19 Respont a reas Jezuz :\n— « Daoust ha deread eo da gompagnuned an dén-nevez ober yun e-keid ha m’ema ganto ? Keid ha m’ema an dén-nevez ganto, n’eus tu e-béd dezo da ober yun.\n20 « Dond a raio eun amzer a-vad, ma vo lamet an dén-nevez diganto ; en deiz-se e raint yun.\n21 « Ne zeu dén e-béd da beñselia eur gwiskamant koz gand eun tamm peñsel nevez ; a-hend-all, e sach ar peñsel nevez war an danvez koz hag e rog anezañ gwasoh.\n22 « Pe c’hoaz, ne laka dén e-béd gwin nevez e seier-lèr koz. A-hend-all, gand ar gwin e teu ar zeier-lèr da darza ; kollet e vez ar gwin koulz hag ar zeier-lèr. Evid gwin nevez, seier-lèr nevez ».\n23 Eun devez sabat, e oa Jezuz o vond dre barkajou gwiniz. Ha dre ma’z eent, e kutuille e ziskibien pennou éd. 24 Lavared a ree ar Farizianed :\n— « Sell ’ta petra ema da ziskibien oh ober da zeiz ar zabat ! Eun dra difennet ».\n25 Respont a reas Jezuz dezo :\n— « Ha n’ho-peus ket lennet morse ar pez a reas David, pa oa en diénéz ha naon dezañ, ha d’an dud a oa gantañ ?\n26 Mond a reas e ti Doue, en amzer ha ma oa Abiatar ar Beleg-Braz : drebi a reas baraennou ar hinnig, ha n’eus nemed ar veleien hag o-deus urz da zrebi anezo, hag e roas ive d’ar re a oa gantañ ».\n27 Lavared a ree Jezuz dezo c’hoaz :\n— « Greet eo bet ar zabat evid an dud, ha n’eo ket an dud evid ar zabat ; 28 Abalamour da-ze, eo Mab an Dén mestr war ar zabat zokén ».\n1 Eur wech, ez eas Jezuz en eur zinagogenn. Bez’ e oa eno eun dén, dezañ eun dorn dizehet.\n2 War evez e oa an dud o klask gouzoud hag-eñ e rafe ar pare da zeiz ar zabat ; evid kaoud digarez da damall anezañ.\n3 Lavared a reas Jezuz d’an dén dizeh e zorn :\n— « Sao en da zav, amañ dirag an oll ».\n4 Neuze, e lavaras d’an dud :\n— « Hag aotre a zo d’eun deiz sabat da ober ar mad, pe da ober an droug ? da zavetei e vuhez da unan bennag, pe da laza anezañ ? »\nChom a reent sioul avad.\n5 Neuze, o taoler warno eur zell a gounnar, e oe poaniet gand ar hriz ma oa o halon, hag e lavaras d’an dén :\n— « Astenn da zorn ».\nHenn astenn a reas, hag e teuas ar pare d’e zorn.\n6 Eur wech eet er-mêz, en em glevas ar Farizianed gand ar re a-du gand Herodez a-eneb Jezuz, evid klask an tu da lakaad anezañ d’ar maro.\n7 En em denna a reas Jezuz gand e ziskibien war bord ar mor. Deuet e oa d’e heul tud e-leiz euz Bro-Halilea, euz Bro-Judea ive, 8 hag euz Jeruzalem. Euz Bro-Idumea hag euz an tu all d’ar Jordan, euz tro-war-droiou Tir ha Sidon ive e teuas tud e-leiz beteg ennañ, diwar ar vrud euz kement a ree.\n9 Goulenn a reas Jezuz digand e ziskibien delher eur vag prést evitañ, rag kement a dud a oa ma oa gwasket ganto. 10 Ken stank e oa an dud e-noa pareet, m’en em daole warnañ, evid touch outañ, ar re a oa taget gand kleñved pe gleñved.\n11 Pa welent anezañ, en em daole ar sperejou hudur, e-harz e dreid, hag e youhent :\n— « Mab Doue out ».\n12 Med urz a roe dezo groñs da jom heb lakaad anezañ da veza anavezet gand dén e-béd.\n13 Sevel a reas Jezuz war ar menez, hag e halvas ar re a felle dezañ. Dond a rejont d’e gaoud. 14 Dibab a reas daouzeg da jom gantañ, ha da veza kaset da brezeg, 15 gand ar galloud da argas an droug-sperejou.\n16 Dibab a reas eta an daouzeg : Pèr, an ano roet gantañ da Zimon. 17 Jakez mab Zebede, ha Yann breur Jakez, anvet o-daou gantañ Boanergez, da lavared eo : paotred ar gurun. 18 Andre, Filip, Berteleme, Maze, Tomaz, Jakez mab Alfe, Simon ar gredeg, 19 ha Judaz Iskariot, hennez end-eün an hini a werzas Jezuz.\n20 Dond a reas Jezuz d’ar gêr, hag adarre e oa leun a dud war e dro, ken na helle dén drebri eun tamm bara zokén.\n21 Pa glevas tud e famill kement-se, e teujont beteg ennañ evid kas anezañ ganto, rag lavared a reent : « Kollet eo e benn gantañ ».


Er mod tro-vale | Destination Coeur de Bretagne - Kalon Breizh\nHome / Er mod tro-vale\nEr mod tro-vale\nGant ur re votoù bale pe ur MTB e veoc’h aveet mat a-benn dizoleiñ lec’hioù pennañ ha kornioù digustum. N’helloc’h ket c’hwitañ war maezioù na c’houlennont nemet en em ziskoachañ dirakoc’h. Mont war droad pe war varc’h-houarn a roio an tu deoc’h da ergerzhout gwenodennoù souezhus ha diankouaus ken-ha-ken. Dre straniñ war an hentoù glas pe war ar gwenodennoù-bale e veoc’h plijet gant Breizh gwelet eus an diabarzh : maezioù dic’hortoz, stêrioù o doureier-red, reier krignet gant an amzer…Galvet e veoc’h dizehan gant pinvidigezh al loened hag ar plant, gant livioù flamm an nevez-amzer pe gant arlivioù tomm an diskar-amzer kenkoulz…Da bep mare e tizoloc’h traoù ha da bep koulz e vevoc’h ur santad dibar a frankiz !\nGant Menez Are hag ar Menez Du, koad an Uhelgoad, lenn Gwerledan, ar c’hanol Naoned-Brest, stankennoù ar Skorf hag ar Blavezh, flondrenn an Ele…e veoc’h divroet da vat. Evel ur rouanez eo an natur amañ ha profañ a ra deoc’h gant brokusted fromadennoù adnevezet dizehan.\nE-touez an troioù-bale stank a vez kinniget deoc’h e kavoc’h dre ret an droiad a zereo ouzhoc’h. An hedoù hir pe hiroc’h, an diliveoù serzh pe sershoc’h, a zo diouzh divhar ar re vras hag ar re vihan kenkoulz. Mont a reoc’h gant gwenodennoù kaer-meurbet a-hed stêrioù, a-dreuz lanneier, koadeier ha kêriadennigoù brav. Gant al liesseurt m’eo ar maezioù e vo plijet pep hini.\nErvennet eo hor c'horn-bro gant hentoù glas, gwenodennoù-bale pe hentoù halaj evidoc’h da vont war ziarbenn un tiriad dizanav ha da gaout ur soñj all war an touristerezh.\nWar an hentoù-se, graet evit ar monedone hep keflusker ebet, e c’helloc’h mont war ho pouezig war droad pe war varc’h-houarn ha dizañjer kaer. Dispar eo evit ar pourmenadennoù gant ho familh, dreist-holl ma vez ganeoc’h marc’houarnerien yaouank gwall zizampart c’hoazh war o divrodeg.\nTroiadoù hiroc’h zo bet savet a-ratozh-kaer evit ar sportourien war MTB.\nNe vern ar mod diblasañ a zibaboc’h e reoc’h hent etrezek an achapadenn, er maezioù heñvel ouzh ur mirdi didoenn. Gant se e veoc’h kendrec’het e vez tu bevañ santadurioù kreñv e Kalon Breizh !


Pajenn:Marigo - Buez ar Saent.djvu/346 - Wikimammenn\nPajenn:Marigo - Buez ar Saent.djvu/346\nma remerque o devoa an distera incommodite ; hac e ober a ree gant un ær quer countant ha quer joaüs ma vige ravisset : pep-unan oc’h e velet. Dre-ze ive e Superioret er c’hassas da chom e meur a gouent evit servichout da squêr ha da exempl d’ar religiuset ; hac e bresanç a excitas e pep lec’h an devotion hac ar fervor.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/346&oldid=134461 »


Pell zo dija he devoa lâret Anjela Duval dezhañ (e galleg kar d'ar c'houlz-se ne oa ket Ronan Koadig ur mailh war yezh ar vro c’hoazh) : "Ronan, soyez un militant !"\nN'en deus ket disoñjet menajerez Traoñ an Dour nag he c'homzoù fur gwech ebet. Desket en doa brezhoneg hag aet eo, un toullad bloavezhioù zo bremañ, war ar vicher kelenner e skol-veur Roazhon 2 hag enklasker e CRBC (Centre de Recherche Bretonne et Celtique). War ar sokiologiezh, ar yezhoù hag idantelezhioù an dud hag ar pobloù e vez Ronan o labourat hag o skrivañ ingal.\nBet eo rener Ti Embann ar Skolioù (TES) e-pad meur a vloaz ivez, ha derc'hel a ra da skrivañ ha da embann levrioù diwar e zorn. L’Identité bretonne (PUR, 1998) eo an ’ni brudetañ moarvat, e-mesk un toullad reoù all. Prezidant kevredigezh "Mignoned Anjela" eo c'hoazh.


Ag er soin a zeliamb en dout a gonservein græce Doué - Wikimammenn\nAg er soin a zeliamb en dout a gonservein græce Doué\nJ.-M. Galles, 1829 (p. 10-13)\n◄ Ag en estim a zeliamb gobér ag er stad a hræce Doué Ag er soin a zeliamb en dout a gonservein græce Doué Ag er soin a zeliamb en dout de gresquein é græce hac é parfection ►\nAg er soin e zeliamb en dout a gonservein græce Doué.\nMARI, conceüet é græce Doué, hemb couciadur erbet a behet, hemb inclination erbet eit er pehet, n’hé deoai quet de zougein, èl omb, a gouéh ér pehet.\nLaret vehai bet neoah, é uélet hé homportemant, é devezai bet quement de zougein èl omb, ha mui eit omb.\nHi a éhuehai hemb cesse ar hé halon, èl p’en devezai bet éellet en treu crouéet hi gouni.\nHi a éhuehai ar ol hé honzeu, èl p’en devezai bet d’hum zefiein a hé guéneu.\nConceüet guet ol en avanrageu ag er stad a innoçance, hi a vennai perpet bihuein ér benigen.\nAveit omb-ni, deustou ma omb gronnet a anemiset sontil ha trompus, péré ne glascant meit profitein a hun faiblesse naturel eit hun lacat de gouéh, ne zougeamb quet, ne éhuéhamb quet.\nEr faiblesse, a p’en da bet er brésomption, ne vérit-hi col hi soutén ?\nNi a zoug en tresor a hræce Doué én ul læstre forh bresq a éel torrein a pe chongehemb bihannan.\nPéguement a anemiset e glasq lemel guenemb en tresor-zé ! Bout a zou én diabarh a hanamb, ér mæz a hanamb, tro-ha-tro demb.\nEn diabarh a hanamb, hun goal inclinationeu, péré n’en dint jamæs antiéremant feahet ; ér mæz a hanamb, er goal spérédeu ; tro-ha-tro demb, ur bed læn a fallanté.\nHaval doh ur oleuen fal lahet, hun goal inclinationeu e éel perpet allumein a neué ha gobér calz a ravage.\nNac é vehemb bet saüet bet lein en Nean, èl Sant Paul, ni e zeli perpet dougein a vout taulet ér parfond ag en ihuern guet en æl revoltet.\nCaër hun nès hum fiein ar hun intantioneu mad, ar hun résolutioneu ferme ; ne faut meit un occasion malheurus aveit hun hol.\nUr séel e lamas guet David caranté Doué. Un Dallila e éellas col ur Samson.\nGùélet é bet en dut santellan ag en deserh doh hum gol, arlerh ou dout resistet durant un nombre bras a vlaieu doh en tantationeu er-ré crihuan.\nEn hent ag er vertu, un dé ne rescond quet ag un aral ; ha manq a vout fidel, un inean, arlerh bout bet câret guet Doué, e éel bout casseit guet-ou.\nEn hani a gompt ar é résolutioneu passet, ha n’éhuéha quet ar nehou é hunan, ne dardou quet a vanquein a fidélité.\nA pe vennér monet ar ur mor tampestus ha dangerus hemb assurein é dreu, ne zeliér bout meit ingorto a hum gol miserablemant.\nCallet-é, m’er goui, passein er vuhé é éhuéhat hemb cesse ar er goal inclinationeu eit ou hombattal ; mæs hanni n’en dé deit de vout Sant hemb éhuéhat ha combattal.\nMen Doué, carguet-mé a hou tougeance. En dougeance a chervigeou d’obér deign éhuéhat, ha dré-zé m’em bou er bonheur de zoug er victoër én ol combatteu-zé.\nGroeit ma comprenein parfætemant penaus er græce-zé, péhani hun groa hou ç’amiet hac hou pugalé, e zou er mad péhani é hunan e vérit bout me ol soin, ha péhani é hunan e vérit men dareu, mar da deign er hol.\nEurus pe n’em behai jamæs collet en tresor précius-cé ! M’em behai espergnet teign calz a chagrineu ér vuhé-men, ha m’em behai gouniet aveit er vuhé aral calz a vadeu.\nEurus ! mil gùéh eurus ! mar ben fidel d’er résolution e gueméran d’andur pep sort drouc, quêntoh eit hum exposein hoah d’er hol !\nMar gouyan goarn en trésor-zé, hui e rei hou tameurance ém inean ; hui hé fossédou dré hou presance ; hui e reï dehi sclerdér dré hou furnès ; hui hé souténou dré hou puissance ; hui e reï dehi mercheu continuel a hou tinérdet ; hui e vou hui-memb hé recompanse ér bed-men hac én éternité.\nAdtapet diwar « https://br.wikisource.org/w/index.php?title=Ag_er_soin_a_zeliamb_en_dout_a_gonservein_græce_Doué&oldid=105724 »